text:
Indo-evropeisk mál
Indo-europeisku málini fata um áleið 443 (SIL-meting) mál og málføri talað av umleið trimum milliardum fólkum, herundir flestu stóru málini í Evropa og vestara Ásia, sum hoyra til eina einkulta yvirfamilju. Nútíðarmál í hesi yvirfamiljuni fata um bengali, enskt, franskt, týskt, hindi, persiskt, portugisiskt, russiskt og spanskt (hvørt móðurmál hjá meiri enn einari milliónum fólkum), eins væl og mong onnur tjóðar- og minnilutamál.
Innihaldsyvirlit
Flokking[rætta | rætta wikitekst]
Ymsu undirflokkarnir í indo-evropeisku málfamiljuni fata um (í søguligari raðfylgju eftir fyrstu staðfesting):
- Anatolsk mál — fyrsta staðfesta grein, úr 18. øld f.Kr.; útdeytt. Viðgitnasta málið var tað hjá hittitum.
- Indo-iransk mál, komin av einum felags uppruna, Proto-indo-iranskt
- Indo-ariskt, umfatar Sanskrit, staðfest í 2. túsundári f.Kr.
- Iransk mál, staðfest umleið 1000 f.Kr., umfatar avestiskt og persiskt.
- grikskt mál — uppskriftir í brotum frá mykenum í 14. øld f.Kr.; Homeros verður dagfestur til 8. øld f.Kr..
- Italsk mál — umfata latín og eftirkomarar tess, romansku málini, staðfest í 1. túsundári f.Kr..
- Keltisk mál — Galliskar ristingar eru dagfestar so tíðliga sum 6. øld f.Kr.; fornírskir tekstir eru úr 6. øld.
- Germansk mál — rúnaristir úr umleið 2. øld eru fyrstu vitnisburðir, fyrstu samanhangandi tekstir á gotiskum máli, 4. øld.
- Armenskt mál — staðfest í 5. øld.
- Tokarsk mál — útdeyð mál hjá tokarum, varðveitt í tveimum málførum, staðfest í umleið 6. øld.
- Balto-slavisk mál, hildin av mongum, ið trúgva indo-evropeisku ástøðini, at koma frá einum felags frummáli seinri enn frum-indo-evropeiskt, meðan onnur eru ivingarsom og halda, at baltisk og slavisk mál ikki eru nærri skyld enn aðrar greinir av indo-evropeiskum málum.
- Slavisk mál — staðfest í 9. øld, fyrstu tekstir á fornum kirkjuslavonskum.
- Baltisk mál — staðfest í 14. øld, og, fyri mál staðfest so seint, hava tey varðveitt óvanliga nógv forn eyðkenni mett at hoyra til frum-indo-evropeiskt.
- Albanskt mál — staðfest í 16. øld; skyldskapur við illyrskt, dakskt ella trakskt er skotin upp.
Afturat hesum tíggju klassisku greinumum, ið standa omanfyri, eru fleiri útdeyð mál, ið lítil vitan er um:
- Illyrsk mál — helst skylt við messapskt; skyldskapur við albanskt er eisini skotin upp.
- Venesiskt mál — tætt uppá italskt.
- Messapskt — ikki avjørt týtt.
- Frygiskt mál — málið í forna Frygia, møguliga tætt uppá grikskt, trakskt ella armenskt.
- Paionskt mál — útdeytt mál einaferð talað norðanfyri Makedonia.
- Thrakskt mál — møguliga tætt uppá dakskt.
- Dakskt mál — møguliga tætt uppá trakskt og albanskt.
- Fornmakedonskt mál — helst skylt við grikskt, onnur skjóta skyldskap við ilyrskt, trakskt ella frygiskt.
- Ligurskt mál — møguliga ikki indo-evropeiskt; møguliga tætt uppá ella partur av keltiskum.
Ivaleyst vóru onnur indo-evropeisk mál, sum nú eru horvin uttan spor. Tey lutvísu málini etruskiskt og rætiskt kunnu ikki flokkast við nakrari vissu, uttan at tey helst eru indo-evropeisk.
Fleiri undirfamiljur eru skotnar upp, her ímillum italo-keltisk og græko-ariskt. Hvørgin av hesum verða vanliga góðkendar. indo-hittitiskt sipar til hugsanina, at týðandi munur er millum anatolsk og og hinar flokkarnar.
Uppskotnar yvirfamiljur[rætta | rætta wikitekst]
Summir málfrøðingar skjóta upp, at indoevropeisk mál eru partur av einari hugsaðari nostratiskari yvirfamilju, og royna, at finna skyldskap millum indo-evropeiskt og aðrar málfamiljur, so sum suðurkaukasisk mál, altaisk mál, uralsk mál, dravidisk mál og afro-asiatisk mál. Ósemja er um hetta ástøði eins væl og líknandi ástøðið um evrasiatisk mál Josephs Greenbergar og ástøðið um frumpontisk mál Johns Colarussos.
Søga[rætta | rætta wikitekst]
Møguleikin fyri einum felags uppruna fyri summi av hesum málunum varð fyrst skotin upp av Marcusi Zueriusi van Boxhorn í 1647. Tó gjørdust uppskot hansara ikki viðgitin og tí ikki kannað. Hugsanin varð aftur skotin upp av Sir Williami Jones, sum legði merki til líkskapir millum fýra av teimum eldstu málinum kend í hansara tíð, latíni, grikskum, sanskrit og persiskum. Skipaður samanburður millum hesi og onnur gomul mál varð framdur av Franzi Bopp, og stuðlaði hesum ástøði, Samanberandi mállæran Franzar Bopps, ið kom fram millum 1833 og 1852 er mett at vera byrjanin til indo-evropeiska gransking sum hægri lærugrein.
Endurskapta felags upprunamálið verður nevnt frum-indo-evropeiskt (enskt: Proto-Indo-European, stytt: PIE). Ósemja er um upprunaligu landafrøðiligu staðfestingina, sonevnda Urheimat ella Fornheimlandið, haðan málið kom. Tveir høvuðskandidatar eru í hesum døgum:
- Grasfløturnar norðanfyri Svarta havið og Kaskiska havið.
- Anatolia.
Fortalarar fyri kurgisku hugsanini hava lyndi til at dagfesta frummálið til umleið 4000 f.Kr.. Fortalarar fyri anatolska upprunanum vanliga dagfesta tað fleiri túsundár fyrr. Teir seinnu seta útbreiðsluna av indo-evropeiskum málum í samband við útbreiðsluna av landbúnaði í yngru steinøld.
Kurgiska hugsanin[rætta | rætta wikitekst]
Upprunaliga skotin upp av Marija Gimbutas í 1950-árunum. Henda hugsanin, við ymsum broytingum, er í dag eyðsýnliga hin mest góðtikna ímillum málfrøðingar. Sambært kurgisku hugsanini varð indoevropeiskt talað í koparaldarligum grasfløtumentanum í 5. túsundári f.Kr. millum Svarta havið og Volgu.
Gongdin í tíð[rætta | rætta wikitekst]
- 4500–4000: Frum-indo-evropeiskt tíðliga. sredny Stog-, dnieper-Donets- og sarama-mentanirnar. Temjingin av rossinum.
- 4000–3500: Jamna-mentanin, upprunaligu kurgisku húsasmiðirnir koma fram á grasfløtunum, og Maykop-mentanin í norðara Kaukasus. indo-hittitisk hugsan heldur uppá skildnað í frumanatolskum undan hesum.
- 3500–3000: Miðal-frum-indo-evropeiskt. Jamnamentanin er í hæddini og umboðar klassiska endurskapta frum-indo-evropeiska samfelagið við ukrainskum gudamyndum úr steini, gomlum tvihjólaðum stríðsvognum. Vanliga fingust tey við djórabúfrøði, men eisini við fastar bústaðir og heyggjaskansar. Liva av landbúnaði og fiskiskapi fram við áir. Samband millum Jamnamentanina og evropeiskar mentanir í yngru steinøld geva úrslit í kurgangjørdum kúluamforu- og baden-mentanum. Maykop-mentanin sýnir fyrsta prógvið uppá byrjanina av bronsuøld. Bronsuvápn og aðrir lutir úr bronsu koma inn í jamnaøki.
- 3000–2500: Seint frum-indo-evropeiskt. Jamna-mentanin fevnir um alt pontiska graslendið. Stríðøksa-mentanin fevnir um økið frá Rínánni til Volgu. Hetta er seinasta stigið av indo-evropeiskum heilleika. Hitt stóra kurgangjørda økið fellir sundur í ymisk sjálvstøðug mál og mentanir. Enn er leyst samband soleiðis, at tøkni og lán fara millum bólkarnar, uttan anatolsku og tokarsku greinirnar, sum longu eru avbyrgdar.
- 2500–2000: Sundurskiljingin til frummálini til omanfyri staðfestu málini er fullgjørd. Frumgrikskt verður talað í Balkan, frum-indo-iranskt verður talað norðanfyri Kaspiska havið í Sintashta-Petrovka-mentanini. Bronsuøldin kemur til Miðevropa við Stríðsøksamentanini. frum-balto-slavisk (ella møguliga frum-slavisk) samfeløg í tøttum sambandi hvørt við annað.
- 2000–1500: Stríðsvognurin uppfunnin. Hetta leiðir til skilnað og skjóta útbreiðslu av iranskum og indoariskum frá Andronovo-mentini og fornfrøðiliga Baktria-Margiana-heildini um nógv av Miðasia, norðara India, Iran og eystara Anatolia. Frumanatolskt er farið sundur í hittitiskt og Luviskt. Mentanin undan hini frumkeltisku, Unetice-mentanin, hevur virknan metalídnað (Nebra skydisk).
- 1500–1000: Í norrønu bronsuøld koma undanfrumgermansku og undanfrumkeltisku mentanirnar Urnfield og Hallstatt til sjóndar saman við jarnøldini. Frumitalskt flyting til italsku hálvoynna. Broyting í Rigveda og uppgongdin av vedisku mentanini í Punjab. Blómingin hjá hittitiska ríkinum. Mykenska mentanin førir til griksku dimmøld.
- 1000 f.Kr.–500 BC: keltisku málini breiðast út um mið- og vestur-evropa. Homeros setir gongd á grikskar bókmentir og klassisku fornøld. Vediska mentanin førir til Mahajanapadur. Zoroaster skrivar Gathurnar. Achaemenid ríkið reisir seg og kemur í staðin fyri Elam og Bábýlonska ríkið. Kimmerar (Scrubna-mentanin) verða settir til síðis av skytisku mentanini á pontiska graslendinum. Armenar koma í staðin fyri urartisku mentanina. Skilnaður í frumitalskum til osko-umbriskt og latín-faliskiskt, og stovnanin av Róma. Skapanin av grikskum og fornitalskum stavrøðum. Fleiri ymisk paleo-balkisk mál verða talað í suðurevropa. Anatolsku málini eru útdeyð.
Kappingarhugsanin[rætta | rætta wikitekst]
Colin Renfrew skeyt í 1987 upp, at útbreiðslan av indo-eropeiskum hevði samband við kollveltingina í yngru steinøld, at málini friðarliga breiddu seg úr Lítla Ásia frá umleið 7000 f.Kr. við menningini av landbúnaði (menningarbylgja). Samsvarandi hevði alt Evropa í yngru steinøld talað indo-evropeiskt. Kurgisku fólkaflytingarnar hevði í mesta lagi sett indo-evropeisk málføri í staðin fyri onnur indo-evropeisk málføri.
Thomas Gamkrelidze og Vyacheslav V. Ivanov staðfestu í 1984 indo-evropeiska heimlandið við vatnið Urmia. Teir skutu upp, at armenskt var málið, ið var verandi í indo-evropeisku vøgguni meðan onnur indo-evropeisk mál fóru úr heimlandinum. Teir eru eisini upprunin til Glottaliska ástøðið.
Summi hava víst til svartahavs-syndaflóðar-ástøðið, ið dagfestir upprunan til umleið 5600 f.Kr., sum beinleiðis orsøk til indo-evropeiska útbreiðslu. Henda hendingin fór fram í yngru steinaldartíðum, og er eitt sindur ov tíðliga til at samsvara við kurgiska fornfrøði. Tó kann ímyndast, at ein hending í fjaru fortíð Sredny Stog-mentanarinnar og fólksins, ið livdu í lendinum, ið nú er undir Asovsjónum, sum møguligar undan-frum-indo-evropearum.
Onnur ástøði eru til, sum ofta hava tjóðskaparligan dám. Onkuntíð eru tær á markinum til tjóðskaparligt dulspeki, ofta staðseta fortalararnir menningina í sínum egna landi.
Serliga Yngru steinaldar-framhaldar-ástøðið, sum er skotin upp av italskum ástøðingum, ið gongur út uppá, at indo-evropeiskt kemur frá evropeiskum mentanum í yngru steinøld.
Summir indiskir ástøðingar lata vediskt sanskrit koma frá indusdalar-mentanini, uppáhaldandi, at vedisk sanskrit í grundini er samlík frum-indo-evropeiskum, og at øll onnur málføri í síðsta enda mugu føra aftur til gomlu indusdalar-mentanina í umleið 3000 f.Kr.. Hetta ástøði er ikki alment góðtikin av lærdum.
Tilvísingar[rætta | rætta wikitekst]
- Calvert Watkins (2000). The American Heritage Dictionary of Indo-European Roots. Houghton Mifflin. ISBN 0-618-08250-6.
- August Schleicher, A Compendium of the Comparative Grammar of the Indo-European Languages (1861/62).
- Leszek Bednarczuk (red.), Języki indoeuropejskie. PWN. Warszawa. 1986 (in Polish).
Ávísingar úteftir[rætta | rætta wikitekst]
- Myndasýning av undirflokkum, ið nøkunlunda samsvara við tølini í hesi grein.
- The Evolution of the Indo-European Languages, eftir Dr. C. George Boeree.
- Indo-European Roots, úr orðabókini "the American Heritage Dictionary".
- Indo-evropeisk skjalpróvarmiðstøð á lærda háskúlanum University of Texas
- Sig okkurt á frum-indo-evropeiskum (eftir Geoffrey Sampson)
- Yvirlit yvir inde-ovropeisku málfamiljuna
- Gray & Atkinson, article on PIE Phylogeny
- Indo-European Root/lemmas (eftir Andi Zeneli)
- Indo-evropeiskur dátugrunnur
- Gamla søgan um indo-evropeisk mál


c: text/html

text:
Hetta vikuskiftið hevur ungi Miso Buha luttikið í stóru kappingini Copenhagen Open í Hvidovre. Á skránni var 100 m, 300 m, 400 m og trýstøkk. Eitt stórt program, men Miso prógvaði at tað var ikki for stórt.
Leygardag fyrrapart var 100 m á skránni. Her hevur Miso longu skorið nógv av sínum persónliga metið, og tí var spennandi at vita, um hann megnaði at halda nýggja høga støði. Ein lítil mótvindur var, tá Miso fór í blokkin. Starturin sat væl, og við tað at Miso hevur økt munandi um sína toppferð, megnaði hann at halda seg heilt framm í sterka riðlinum. Á málinum segði tíðin 12,46 sek (w: -0,7 m/s), sum er næstbesta úrslit hjá honum. Hetta rakk til finaluna, sum var góðan tíma seinni. Í finaluni vildi starturin ikki heilt sita, og tí rann Miso eitt vet seinni, men endaði tó á einum flottum sætta plássi í finaluni við tíðini 12,55 s (w: -1,0 m/s).
Seinnapart skuldi Miso so aftur í eldin. Nú var tað til 300 m. Hetta er grein, har sprintúthaldni er avgerandi. Hetta er ikki nakað venjingin hevur fokusera uppá, tí fyrr enn ferðin er komin upp, er ikki relevant at fokusera uppá at halda ferðina. Ein størri ferð vil tó gera tað lættari at renna ein longri tein skjótari. Hetta vísti Miso eisini, tí við einum sera agressivum útlegg, har kreftirnar ikki rukku til meir enn fyrstu 230 m, megnaði Miso at koma á mál við tíðini 39,09 sek, sum er persónligt met við 0,71 sek, og næstan tvey sekund skjótari enn kravið til talentbólkin hjá FÍF. Miso fekk silvuermerkið fyri avrikið.
Sunnudagurin byrjaði við trýstøkk, sum er sergreinin hjá Miso. Her hevur verði arbeitt nógv við at fáa atrenningina til at sita betur, tí síðstu tvær trýstøkk kappingarnar endaðu við at øll lopini gjørdust yirtrakk. Tað hevur gingið framá, og tað vísti Miso longu í fyrsta lopið, har hann trygt leyp 12,12 m, og legði seg á odda í kappingini. Næsta lopið gjørdist yvirtrakk, meðan tað triðja gjørdist 11,85 m. Í fjórða fór ein framvið Miso, meðan fjórða og fimta lopið hjá Miso miseydnaðist. Í síðsta umfarið økti tann fremsti til 12,40 m, so kravið um Miso vildi vinna, var at hann bøtti munandi um sítt persónliga met. Hann kom við góðari ferð inn í fyrsta avsett, og eitt gott aktivt avsett gjørdi at hann fekk ferðina við sær. Ein góð flogfasa gjørdi at hann aftur kundi fáa aktivt avsett inn til næsta flog. Triðja avsett sat eisini væl. Her var Miso to í so skjótur at “lata aftur”, tvs knækka saman í kroppinum, og tí kom hann til at rotera ov nógv framyvir, sum kostaði nakað av longd, men mátibandið segði tó 12,51 m (w: 1,7 m/s), og harvið var gullið heima. Við hesum úrslitinum tekur Miso bólkametið í bólkinum Dreingir15, sum Tórur Mortensen átti. Samstundis setti hann kappingarmet í sínum aldursbólki og leyp 1½ metur longri enn kravið til talentbólkin hjá FÍF.
Hjá Miso endaði Copenhagen Open við 400 m renning. Miso hevði lært av 300 m, so harða útleggi bleiv erstatta av einum meir kontrolleraðum útleggi, og einum tolnum pressi alla handara langsíðuna. Í svingininum byrjaði hann so at pressa meir, og kom úr svinginum á triðjaplássi. Her sást at betur var disponera, tí ikki fyrr enn síðstu metrarnar áðrenn málstrikuna fór formurin. Miso endaði á einum flottum triðjaplássi. Tíðin vísti hvussu væl var runnið, tí við at renna 54,72 sek, hevði hann skorið smá fýra sekund av sínum persónliga metið. Tíðin var eisini góð tvey sekund skjótari enn kravið til talentbólkin hjá FÍF.

robotstxt: allowed

filter: keep


text:
Eg veit tíverri ikki so nógv um sjálvan hylin, enn at Jón líka nevndi at Pál og Kári svomu “frykteliga skjótt”, nú í morgun tá ið vit vóru har yviri. Var sjálvur í einum telti uttanfyri, har eg bíðaði eftir ‘akkreditatiónirnar’, sum eg so allíkavæl ikki kundi fáa tí at 1) onkur skuldi (rutinu) eftirkanna um vit hava goldið fyri kappingina, men var har ikki tí at tey vóru ov fá til uppgávuna, og 2) tí at eg ikki hevði passini hjá øllum við. So tað verður seinnapartin, áðrenn ella aftaná tekniska fundin.
Talan er um eina stóra og stásiliga men rættiliga skitna ‘multihøll’, sum tey vist nokk mest brúka til kurvabólt. Tað er forrestin tað stóra her, at tey í august 2010 skulu hava HM í kurvabólti í Istanbul. Men anyway, tey hava deilt gólvið upp við einum veldugum forhangi, har upphitingarhylur er aðru megin, og kappingarhylurin so er hinumegin. Eitt sindur synd, tí har eru áskoðarapláss allan vegin runt og høgt upp undir takið. Men tað verður so hálvmáni heldur enn ein fullmáni av áskoðarum, sum kanska er rættiliga hóskandi fyri Turkaland.
Alt sær rættiliga væl fyriskipað út, samstundis sum tað er kaotiskt. Tað vil siga, at her er mannskap og útgerð og fólk sum royna at hjálpa; men samstundis sovorðið løgið sum at vit ikki kunnu fáa hesar akkreditatiónir sum eru loyvi at koma inn í høllina sum svimjarar og venjarar… men allíkavæl sleppa inn so galið sum vit vilja. Har eru sperrur settar upp ymsa staðni í høllini, so at fólk ikki skulu kunna ganga millum ymisku sonurnar, men so gongur tú bara hin vegin runt. Og av einhvørjari orsøk er hurðin stongd sum gongur út í teltið við akkreditatiónum, so at tú mást velja eina aðra og so vítt eg dugi at síggja tilvildarliga hurð, har tað er umleið helvtin av bygninginum at ganga yvir aftur til teltið.
Norðmennirnir máttu allir troppa upp at taka nýggjar myndir til akkreditatiónirnar, av tí ‘at skipanin var nýggj og hinar myndirnar vóru blivnar vekk á internetinum’ (ella hvussu tað nú var at turkin orðaði seg). Eg noyddi hann tí at eftirkanna um okkara myndir enn vóru í skipanini, so at eg ikki standi har yviri seinnapartin, við passum men ongum svimjarum. Og so hinvegin… tá ið eg fór niður at klaga um holið í internetinum hjá mær her á hotellinum, var daman í receptiónini skjót at ringja til onkran teknikara, og nú á døgverða er tað so í fínasta lagi.
Av ítróttarligum kann nevnast, at fraklendingar ikki niðurtrappa til hesa stevnu, sambært samrøðu millum venjarar har og Bjarnason. Nakrir av teimum fara møguliga at svimja uttan superdraktir; og tað verður so ógvuliga áhugaverd (fyri ikki at siga risikerligt), við tað at t.d. Amaury Leveaux ikki er púra trimmaður, fyri at siga tað mildt. Har hevði verið gott við onkrum at hildið dellurnar inni við. Danir síggja nokk so ráir út, har Ottesen til dømis hevur bestu tilmeldingartíð í 100 frí. Og Biedermann býr her á hotellinum 🙂
Nú nærkast tíðin at eg skal í bussin aftur, so eg má nokk heldur rigga av aftur. Har er fínt internet í høllini eisini, so tað kann væl vera at vit klára at senda onkrar myndir upp og eventuelt streama hagani eisini, onkuntíð inn í millum. Tað er ein hálvur tími frá hotellinum og inn til hylin, í ferðslu sum eftir øllum at døma skipar seg sjálva.


text:
Tvístøða (41) - Øll sendingin
Kjaksending við Harry Knudsen, Sunnevu Mohr og Arna Zachariassen. Tóri Højgaard er vertur.
Spurningur 1: (3:25) "Sambært einari svenskari kanning tosa 46% av børnum við mammu sína tá ið tey eru kedd. 22% tosa við ein vin, 17% hava ongan at tosa við og einans 7% tosa við pápa sín. Tað vil siga, at tað eru 10% fleiri børn, sum heldur ongan tosa við, enn pápa sín. Hvat heldur panelið um tað? Hvussu man støðan vera í Føroyum? Og hvussu kunnu svenskir pápar - og kanska føroyskir - fáa eitt betri samband við síni børn?"
Spurningur 2: (20:25) "Kim Larsen doyði fyri nøkrum døgum síðani av krabbameini í bløðruhálskertlinum, ella prostata sum tað eitur. Fyrr í ár komu tøl í Bretlandi fram, sum vístu at fleiri menn doyggja av krabbameini í prostata enn kvinnur doyggja av bróstkrabba. Hóast hetta fær gransking í bróstkrabba fýra ferðir so nógva fígging enn gransking í krabbamein í prostata. Kann tað vera tí at tað er lættari at biðja fólk fígging til nakað, sum sær vakurt og tølandi út? Ella tí fólk náttúrliga ella mentanarliga hava størri samkenslu við kvinnum enn monnum? Hvat heldur panelið um hetta?"
Spurningur 3: (35:10) "Eg eri ein fráskild mamma. Hóast hjúnaskildnaðin hevur lívið gingið væl, eg fekk skjótt bæði eitt gott arbeiði og nýggjar vinir. Fyri stuttari tíð síðani møtti eg einum fittum manni og vit gjørdust par, hann er eisini fráskildur og eigur børn. Parlagið er gott, men tað er tó eitt øki ið fer meg at stúra: Pengar. Hann dugir illa við pengum, og hevur ikki havt fast arbeiði í longri tíð. Hann hevði egna fyritøku fyri nøkrum árum síðani, men búskapurin og samfelagið broyttust og fyritøkan fór av knóranum. Síðan hevur hann havt okkurt smávegis arbeiði her og der, men einki fast. Nú ein dagin spurdi hann meg, um vit ikki skulu flyta saman. Eg havi skapt mær eitt gott lív. Eg livi ikki í luksus og havi onga skattakistu fulla av pengum, men eg havi nóg mikið! Sjálvt um tankin um at búgva saman er lokkandi, so er tað samstundis ræðandi at hugsa um at eg kanska skal forsyrgja honum restina av lívinum, hvat halda tit?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Pál Joensen betraði um sítt met í 1500 frí á langbana, við at svimja teinin í tíðini 16.05.02, har gamla metið hjá honum var 16.11.91. Vit frætta sum slatur at teir vóru ikki heilt nøgdir við tíðina har yviri í Íslandi, men tað var so met, umframt at hann vann so syngjandi á hinum luttakarunum. Nummar tvey var nevniliga 1 minutt og 10 sekund aftanfyri, við tíðini 17.15.39.
3 thoughts on “Eitt føroysk met afturat í Íslandi”
-
Ja her vóru nakrir trupuleikar sum fyriskiparin einki kundi gera við. 1500 og 800m frí komu gott 40min ov seint í gongd, so allir langteinarnar vór nokk so stívir tá ið svimjast skuldi. Alt ov long tíð gekk frá upphiting til kapping og tá ið okur høvdu -5 gradir uttan fyri, so høvdi okur ikki hug til at hita upp í tí annars stak góða 50m hyli sum er beint uttan fyri høllina her kappingin er. Men annars er hetta eitt stak væl fyriskipa tiltak, tað er jú ikki bert svimjing. Her er íshocky kapping, frælsur ítróttur har Føroyar lutaka (tey vóru her í hylinum í gjár) Her er dansur, fimleikur og so er fekting oa.. Ein uppvísing var í svimjihøllini í besta Zorro stíli 🙂
Reykjavík International er altso ikki bert svimjing. Tað sær út til at tey her í Reykjavík hava eitt sera væl innrætta ítróttar apparat, og tí ber til at hava eitt stórt tiltak í líkist OYL uttan størri stríð.
Eg kann so siga, at “The Opening” var 295% betur enn tann á Rhodos, og so var hon her í kempu-svimjihøllini, sum passar okkum bara heilt væl 😉
Jón
-
Tað sigur okkum nokk so nógv, sum vóru vitni til ‘Janus’ 🙂
-
Guttormur Sørensen (rennarin) var her í gjár, og “Janus” var tað fyrsta hann rópti tá ið okur samanlíknaði OYL og Reykjavík International 🙂
So tykur hugsa nokk so eins 😉
-
-
Ger viðmerking Cancel reply
This site uses Akismet to reduce spam. Learn how your comment data is processed.


text:
Tíðindaskriv
04.11.2014 - 17:01
Tíðindi > Samfelag & Politikkur > Landspolitikkur
Andstøðuflokkarnir hava í dag lagt fram uppskot um misálit á Johan Dahl, landsstýrismann við vinnumálum.
Grundgevingarnar eru millum annað:
Landsstýrisfólk eru sett sum tænarar hjá Løgtinginum, sum umboðar Føroya fólk. Løgtingið ger lógirnar, og landsstýrisfólk hava bæði politiska og rættarliga ábyrgd av at fyrisita og halda lógir landsins.
Í málinum um játtan til Strandfaraskip Landsins fyri fíggjarárið 2013, hava bæði Løgtingsgrannskoðararnir og Landsstýrismálanevndin staðfest álvarslig og grundleggjandi brot á lóggávuna og ábyrgdina hjá landsstýrismanninum mótvegis Løgtinginum.
Full semja er í Landsstýrismálanevndini um:
- At Stýrisskipanarlógin er brotin, sum landsstýrismaðurin hevur ábyrgd av.
- At lóg um landsins játtanarskipan er brotin, sum landsstýrismaðurin hevur ábyrgd av.
- At landsstýrismaðurin visti um ella átti at vitað um hesa støðu, men bað ikki Løgtingið um eykajáttan ella setti tiltøk í verk.
- At landsstýrismaðurin gav ikki Løgtinginum neyðugu upplýsingarnar um málið.
Hóast hetta, hava hvørki landsstýrismaðurin sjálvur ella løgmaður tikið nakrar avleiðingar av, at landsstýrismaðurin hevur ikki røkt sína ábyrgd.
Ístaðin hevur landsstýrismaðurin lagt alla ábyrgdina á stovnsleiðsluna fyri, at hann ikki hevur hildið sínar skyldur mótvegis Løgtinginum.
Og landsstýrismaðurin hevur – áðrenn nevndin hevði almannakunngjørt frágreiðing sína – sent almenn skriv út, sum royna at sáa iva um niðurstøðurnar hjá Landsstýrismálanevndini og at taka ábyrgdina frá landsstýrismanninum.
Løgtingið kann ikki á nakran hátt góðtaka tey greiðu brot, ið eru framd ella handfaring landsstýrismansins í málinum.
Løgtingið kann heldur ikki góðtaka, at løgmaður alment vælsignar brotini hjá landsstýrismanninum.
Løgtingið má staðfesta ábyrgd og avleiðingar til tess at fremja lóggávuvald, rættartrygd og álit á landsins lógir og stovnar.


text:
HITAKLIVAR
VÆLVERA HEIMA VIÐ HÚS
hitaklivar í stuttum
hitaklivar eru ikki eitt nýtt fyribrigdi, men eru ser væl umtøktir, tí mildi hitin er avstressandi, økir blóðrenslið og nógv annað. Millum fjepparnar av hitaklivunum eru filmstjørnin Gwyneth Paltrow, og supermodellin Cindy Crawford. Hitaklivar frá UNO koma í 3 støddum. Les meira um fyrimunir og prísir í Uno-blaðnum til høgru og sí video longur niðri á síðuni har Oprah Winfrey og Dr. OZ ummæla hitaklivar.
sÍ FYRIMUNIRNAR VIÐ HITAKLIVUM
Sí hesar tríggju video har Oprah Winfrey og Dr. OZ ummæla hitaklivar og høvuðsfyrimunirnar við teimum. Í næstu video greiðir Dr. Mary Shakelton, frá hví tað er so týdningarmikið at sveitta í einum heilsukliva nakrar ferðir um vikuna. Í triðja video greiðir DRs frá hví hitaklivar eru vornar ein dilla í Hollywood.
Tilhoyr til hitaklivar
angiskál til hitakliva
Røkta sansirnar meðan tú situr í hitaklivanum. Lurta eftir tónleiki og tendra eitt vælangandi stearinljós ella fyll angiskálina við essentiellum oljum.
398,-
ryggstuðul
Eyðka stuðul til ryggin so tú situr væl


text:
Vit trúgvandi eru LJÓS og SALT í einum støðugt meiri myrknandi og kavrotnandi heimi.
Jenis av Rana má sigast vera umleið tann EINASTI sum játtar christna trúgv á tingi, sum ALTÍÐ PÚRA KLÁRT hevur latið eina óspilta, ósleiska, sann-christna meining koma púra klárt fram, UTTAN at vera tað allar minsta óhøviskur ella partískur. Og jú, hansara meining ER RØTT SAMBÆRT SKRIFTINI FRÁ PERMU TIL PERMU, tað er púra víst, eisini tá ið tað skal signalerast fyri endatíðar fráfallandi “globaliseraða” ES-sleikjandi, pengagríska Føroyinginum, hvør kynsorientering er góðtakilig yvirfyri Guði, (Guð meinar tað sama enn í 2010).
Sama hvat tit hava verið lærd av Satan í skúlakervi og fjølmiðlum hesarar endatíðar Føroysku samtíðar, so ER IKKI EIN TANN EINASTA KLEYV FØDD SAMKYND. Hvørki maður ella djór. Tað er eitt VAL sum menniskju gera, inspirerað til av ILLUM ANDUM. Hví eru tað BARA MENNISKJU, sum finna uppá sovorið SVANS?? Tí SATAN lokkar tey, tí hann HATAR menniskju, tí tey eru skapað í Guðs mynd og vórðu krýnd við dýrd, tá ið Guð skapaði tey!
Hetta ER altso ein TOTALT Guð-hatandi samtíð, vit liva í. Dagar Sodomu og Gomorrhu standa fyri durum, og vit hava EINKIÐ at gera við at sita í samlagi hinna ógudiligu, nikkandi til og samtykkjandi teirra Guð-hatandi, ógudligu standpunktir og gerðir. Lat meg bara siga tað BEINT FRAM: VIT FØROYINGAR HAVA SUM HEILD EINKIÐ AT LÆRA AV ÍSLENDINGUM, allarminst um siðalig virðir so sum hjúnatrúskap og heiðurligleika. Íslendska tjóðin man vera ein tann SPILTASTA, sum finst á norðaru jarðarhválvu; og tað sigi eg eftir AT HAVA BÚÐ HAR Í 7 ÁR. Landið er yvirsvomið av hori, lygn og sviki frá ovast til niðast. Nei, sum Lot ikki vildi lata sínar gestir vera millum SVANS sínar samtíðar, soleiðis ber eisini okkum at geva KLÁR BOÐ til okkara samtíð, hvat vit góðtaka, og HVØRJUM GERÐUM VIT HAVA ANDSTYGD FYRI. Gera vit ikki tað, SO ERU VIT VORÐIN SALTLEYS, og GUÐ vil kasta okkum í KØSTIN!!!. At siga, at man ikki vil vera við til eina “HAPPENING”, er IKKI PERSÓNLIG fordøming, men TAÐ ER ein KOLLDØMING AV EINI ÁVÍSARI SYND. Har er altso munur á!
LEGG TIL MERKIS, AT FØROYINGAR og norðurlendingar hava allir samlir fullgóðan møguleika til at vita hvat ið er rætt og hvat ið er skeivt, tí øll eiga eina bíbliu á sínum heimi, hóast hálv-korrupt eftir 1881. Men HUMANISMAN hevur snýtt, lokkað og nasadrigið fólk til at trúgva eini lygn. Tað ið vit síggja henda í dag, er júst tað sum Rómverjabrævið kapitul 1 umtalar; talandi har um spiltu menniskjuna, tá ið hon hevur vent Guði bakið:
19 Av tí at tað, sum kann verða vitað um Guð, er eyðsýnt í teimum; tí at Guð hevur sýnt teimum tað.
20 Tí at hinir ósjónligu lutir hansara frá skapan veraldarinnar eru klárliga sæddir, verðandi fataðir av teim lutum sum eru gjørdir, enntá hansara ævigi máttur og Guðhøvd; so at teir eru uttan umbering:
21 Av tí at, tá ið teir kendu Guð, dýrðmettu teir hann ikki sum Guð, eiheldur vóru takksamir; men gjørdust fáfongdir í sínum ímyndanum, og teirra fávitskuta hjarta varð myrkjað.
22 Váttandi seg sjálvar at vera vísar, gjørdust teir dárar,
23 Og broyttu dýrd hins óforgongiliga Guðs yvirí eina mynd, gjørd lík forgongiligum manni, og fuglum, og ferføttum djórum, og skriðkyktum.
24 Hvørsvegna Guð eisini gav teir upp til óreinsku, gjøgnum girndirnar av teirra egnu hjørtum, at vanæra síni egnu likam sín ámillum:
25 Hvørjir broyttu sannleika Guðs yvirí eina lygn, og tilbóðu og tænaðu skapninginum meiri enn Skaparanum, sum er vælsignaður um ævir. Amen.
26 Av hesi grund gav Guð teir upp at ringum lystum: tí at sjálvt teirra kvinnur broyttu tað náttúrliga brúkið yvirí hatta sum er ímóti náttúru:
27 Og somuleiðis eisini menninir, farandi frá tí náttúrliga brúkinum av kvinnuni, brendu í síni girnd hvør móti øðrum; menn við monnum virkandi hatta sum er ósømiligt, og móttakandi í sær sjálvum tað viðurlag villu sínar sum var hóskiligt.
28 Og enntá sum teim líkaði ei at afturhalda Guð í kunnleika sínum, gav Guð teir yvir til eitt afturkastiligt sinni, at gera hasar lutir sum eru ikki sømiligir;
So hetta ER ALTSO TAÐ, SUM GUÐ HEVUR AT SIGA UM SLÍKT, EISINI Í NÝGGJA TESTAMENTI, slíkt andstyggiligt svans sum tað er tá ið tvær kvinnur liva saman í kynsligum sambandi. Nakað hjúnaband kann tað so aldri kallast, sama hvat onkrir satans biskoppar í seyðaskinnum samansvørja skal vera normur hins nýggja ordans. Vit liva mitt í tí STÓRA FRÁFALLINUM, sum skriftin tosar um skuldi koma í SÍÐSTU TÍÐ. Nú er tíð uppá at standa fastari enn nakrantíð, og ikki gera sum tey flestu, og bukka undir fyri hesum “tolsemis”, “jaliga” endatíðar molapykkinum; nei vit mugu lata sannleikan ljóða klárari og meira ótvítýðugt enn nakrantíð, so tað IKKI skal vera nakar ivi hjá heiminum um, hvat er rætt og hvat er SKEIVT, … eisini, – og IKKI MINNI, í 2010!!
Vit trúgvandi eiga ein sannan umboðsmann í Jenisi av Rana. Tí vil eg mæla til, at øll trúgvandi standa saman um hann og biðja fyri honum dagliga.
Vit hava ONGANTÍÐ HAVT EIN BETRI MANN Á TINGI enn JENIS KRISTIAN av RANA! EITT SATT JESU CHRISTI VITNI.
HJÁ ÍSLENDSKU TJÓÐINI AT HAVA KVINNULIGAN SAMKYNDAN FORSETA MÁ SIGAST VERA STØRSTA SKOMM SUM YVIRHØVUR KANN HUGSAST!! Bíblian tosar um, at tað er ein BANNING hjá einum fólki, tá ið konur valda tí (Jesajah 3:12), hvør mikið meira tá ið hon so er ein SODOMITTUR omaná tað heila.
FÚL SKOMM!!! OG AV RØTTUM TIKIÐ AVSTØÐU FRÁ AV JENISI AV RANA YVIRFYRI ØLLUM HEIMINUM, – BORIÐ HEILT YVIR Í HVÍTU HÚSINI. Ja, hvat tá?
Gævi Guð, tað funnust fleiri slíkir harðir suðuroyar-steinar sum Jenis. Nógvir tykjast mær íðansheldur morlutir.
Um eini 10 ár fara menn sum eg og Jenis í fongsul fyri at standa ímóti fleirtals KLOAKKSLIGA streyminum. Hvussu við tær?
TEY 10 BOÐINI ERU ENN GUÐS FULLKOMNI OG HEILAGI STANDARDUR um rætt og rangt (óansæð hvat falslærandi ný-pinsa meinigheitir í dag so andskræmiliga klossasliga og mannsleikjandi prøva uppá at kommunikera).
Hjúnalag er ærusamt í øllum, og songin ódálkað: men horkallar og horfremjarar vil Guð døma.
(Hebr. 13:4)
Sjúrður.


text:
Orð og lag: Herbert Brander
Týtt: Kajfinn Hammer
1. Frá Ljósins Ríki steig Guðs Sonur niður
sum menniskja í líki tænarans,
vár javnlíki í øllum her Hann gjørdist,
varð freistaður í øllum korum mans.
Niðurlag: Hann gongur um, ger væl og hjálpir øllum,
Hann byrðar ber og lekir hvørt eitt sár.
Hann er við Andanum hjá einsamøllum,
ber gjøgnum lívið heilt til ellisár.
2. Tú enn í dag Hans fótafet kanst hoyra
nú er tín frelsustund, á, ger títt val.
Um bert tú nart við faldin av Hans klæði,
tá vellir heilsubótin til tín sæl.
3. Tín neyð er stór, títt fall tú sáran iðrar,
tín trúgv ov veik og sveik á royndarstund;
men hoyr, Hann býður tær at koma aftur,
Hans náði nær til tín á evstu grund.
4. Í dag fer Jesus fram við hjarta tínum,
hvør veit um aftur Hann teg vitja man?
Sig, vilt tú ei til Frelsaran tær venda,
nú áðrenn sól tín ævigt seta man?


text:
Slóðbrótandi tiltøk eru sett í verk, t.d. at yrkislistin verður sett í fokus, og at listafólk kunnu fáa listafólkaløn við støði í listaligari fakligheit og royndum.
Tann 13.12.2017 kom nýggj kunngerð fyri Mentanargrunn Landsins í gildi. Broytingin hevur til endamáls at bøta um korinini hjá yrkislistafólkum.
Listafólkasamband Føroya fegnast um, at í kunngerðini eru tríggjar avgerandi og slóðbrótandi broytingar:
• Skilgreinan: “Yrkislistafólk eru tey, sum hava lokið viðurkenda yrkisfakliga útbúgving ella hava samsvarandi royndir innan listaliga økið.”
• Tað er møguligt at fáa listafólkaløn við støði í listaligari fakligheit ella royndum og ikki bert til verkæltan ella verkevni.
• Faknevndir verða settar at meta um umsóknirnar til listafólkaløn. Lønin ásett í kunngerðini.
Listafólkalønin er ásett í kunngerðini. Tað vil siga, at listafólkalønin er óbroytilig og tekur harvið ikki hædd fyri starvsaldri og útbúgvingarstigi.
Listafólk eiga at hava rætt til løn, ið svarar til fakliga útbúgving og royndir.
Listafólkasamband Føroya átalar, at lønin á listaøkinum skal vera óbroytilig og ásett í eini kunnger. eini kunngerð.
Vinaliga Listafólkasamband Føroya
Marita S. Dalsgaard, forfólk
Les meira her Les meira her


text:
Almennir fyrilestrar um seinfylgjur eftir krabbameinssjúku og krabbameinsviðgerð
Almennir fyrilestrar um seinfylgjur eftir krabbameinssjúku og krabbameinsviðgerð
Viðgerð fyri krabbamein er batnað nógv seinastu árini og alsamt fleiri gerast frísk, men kortini eru tað fleiri, sum fáa seinfylgjur av sjúkuni og viðgerðini. Fylgjur, ið eisini kunnu vísa seg nógv ár seinni, og sum kunnu vera til stóran ampa.
Krabbameinsfelagið skipar tí fyri fyrilestrum um evnið.
Fyrilestrarnir verða hósdagin 26. oktober á Parnassinum á Hotel Hafnia í Tórshavn.
Fyrri fyrilesturin er kl. 14-16. Hann er fyri heilsustarvsfólk, sum í sínum starvi koma í samband við krabbameinssjúklingar og teirra avvarðandi.
Seinni fyrilesturin er kl. 19-21. Hann er almennur og er ætlaður teimum, sum hava seinfylgjur av krabbameinssjúku og krabbameinsviðgerð, umframt øllum øðrum áhugaðum.
Fyrilestrarhaldari er Cecilie E. Kiserud, yvirlækni og serfrøðingur í onkologi. Hon er leiðari fyri ‘Nasjonal kompetansetjeneste for seneffekter etter kreft’ á Oslo Universitetssykehus. Hon hevur í nógv ár arbeitt á júst hesum øki.
Vinaliga boða frá luttøku á telefon 317959 ella umvegis teldupost kmf@krabbamein.fo, so vit vita á leið, hvussu nogv koma.
Tiltakið er ókeypis og øll eru hjartaliga vælkomin.


text:
Eitt sindur um meg og mína politisku bakgrund
Fyrstu ferð, eg var politiskt virkin, var tá eg flutti til Danmarkar at lesa í 1976. Politiska virksemið millum ung blómaði um hetta mundið, serliga á vinstravonginum, og skjótt var eg ein virkin partur av hesi rørslu. Mál, sum vóru á dagsskrá tá, vóru m.a. friður, fólkaræði, mannarættindi, stættastríð, javnstøða og loysing.
Í 1981 flutti eg heim aftur til Føroyar. Tá hevði eg lokið prógv sum námsfrøðingur og var byrjað at lesa samfelagsfrøði á RUC. Mítt fyrsta starv sum námsfrøðingur var í Drotning Margretu Barnagarðinum í Klaksvík. Eg slepti tó ikki samfelagsfrøðini, men helt fram sum fjarlesandi og fekk kandidatprógv sum samfelagsfrøðingur í 1991.
Í 1981 bleiv eg virkin í ungdómsarbeiði og var eitt skifti nevndarlimur og formaður í Klaksvíkar ungdómsfelag. Í 1982 stovnaðu føroysku ungmannafeløgini ungdómslandsfelag Føroya (ULF), har var eg formaður frá 1984 til 1987. Í 1987 varð ULF niðurlagt, og í staðin varð stovnað FUR - Føroya Ungdóms Ráð, ið fevndi um øll feløg innan ungdómsarbeiði í Føroyum. Hesi árini var málið at skapa karmar fyri barna- og ungdómsvirksemi kring landið, umframt at virka fyri rættinum hjá ungdóminum at verða hoyrd í politisku skipanini.
Árini 1987 og frameftir arbeiddi eg í Skúlanum á Ziskatrøð sum lærari hjá børnum við trupulleikum, men í 1989 byrjaði eg á Almannastovuni, har eg fekk sum uppgávu at seta á stovn deildina í Klaksvík.
Eg arbeiddi á Almannastovuni Norðoya Deild, tá kreppan herjaði á okkum fyrst í 90´unum. Hetta var ein trupul tíð fyri allar føroyingar, og trýstið var stórt á okkum, sum mannaðu Almannastovuna tá. Longu í 1989 tók arbeiðsloysi seg upp, og tað tók dik á seg í 1990 og vaks ógvisliga í 1991. Arbeiðsloysistrygging var ikki komin um hetta mundið, og Forsorgarlógin kundi bara lofta nøkrum fáum av teimum, sum komu í fíggjarliga trongstøðu. Hvør dagur var ein langur sorgarleikur, og serliga hart raktar vóru útróðrar-familjurnar.
Var á Almannastovuni til 1994, tá eg saman við familjuni flutti til Danmarkar. Frá 1994-96 las eg miðlar og samskifti á RUC og fekk mítt endaliga prógv sum cand.comm í 1996.
Árið 2000 byrjaði mítt arbeiði við útoyggjunum, eitt arbeiði, sum kom at hava nógv at týða fyri meg. Alt byrjaði við, at eg bleiv samskipari í Útoyggjanevndini, sum táverandi landsstýrið setti at útgreina trupulleikarnar á útoyggj. Tá álitið var handað í 2001, stovnaðu vit, sum høvdu myndað útoyggjanevndina, Útoyggjafelagið. Málið var at tryggja, at gongd kom á arbeiðið at menna útoyggjarnar. Eitt arbeið, sum eftir mínum tykki hevur verið við til at hildið útoyggjunum uppi, hóast stóran ágang og minkandi fólkatal.
Mítt yrki seinnu árini hevur verið á Granskingardeplinum Fyri Samfelagsmenning. Við undantak av kanningini av livikorunum hjá fyritíðarpensjónistum í Føroyum, hava tær flestu av mínum uppgávum verið tengdar at útjaðaranum, m.a. Economusée og Retail in Rural Region. Hesar báðar verkætlanir snúgva seg um at skapa lønandi virksemi í útjaðaranum.
Mín áhugi fyri samfelagsmálum, ið varð vaktur í ungdómsárunum, hevur verið drívmegin í øllum mínum yrki síðani. Serliga hevur hugur mín staðið til teir samfelagsbólkar, ið ikki hava havt eina sterka rødd, og so ynskið um fullveldi.
í 1998 meldaði eg meg inn í Tjóðveldisflokkin og gjørdist virkin í floksarbeiðinum. Hetta var ein spennandi tíð í føroyskum politikki. Hvíta bók var skrivað, og vit høvdu bjartar vónir um eina fólkaatkvøða. Einar frælsar Føroyar vóru í eygsjón.
Í 2004 stillaði eg upp til Løgtingið fyri fyrstu ferð. Eg varð vald sum nr. 3 á listanum í Norðoyggjum. Karstin Hansen fór í landsstýrið, og eg gjørdist varamaður hjá Heina O. Heinesen, men tað eydnaðist tó ongantíð at taka sæti á tingi hesi 4 árini.
Í 2008 var eg aftur á listanum hjá Tjóðveldi, hesaferð á listanum í Eysturoy. Eg fekk 255 atkvøður og gjørdist nr. 11 á listanum. Tjóðveldi fór í stjórn, og tí fekk eg sæti á Løgtingi í februar 2008.
Tíðin í Løgtinginum var sera spennandi, ikki minst av tí, at vit í tingmanningini í Tjóðveldi høvdu sett hol á eitt umfatandi arbeiðið, sum fevndi um at raðfesta mál, ið skuldu fremjast. Hetta skuldi gera tað møguligt innan eitt ávíst áramál at gera munagóðar ábøtur á m.a. viðurskifti í útjaðaranum, á sosiala, skúla- og mentanarliga økinum.
Men tíðin á Løgtingi varð stokkut, tí 16. september 2008 boðaði Javnaðarflokkurin frá, at samgongan var slitin, og Tjóðveldi endaði í andstøðu. Tá tóku landsstýrisfólkini aftur sæti á Tingi, og vit eykavaldu lótu sessin frá okkum.
Hesa ferð vóni eg, at tað eydnast at verða vald, so eg kann gerast partur av tingmanningini hjá Tjóðveldi. Verður tað veruleiki, skal sjøtul setast á tey mál, ið flokkurin og eg sjálv hava sett á dagsskrá, soleiðis at tey í mest møguligan mun verða framd í verki.
Olga Biskopstø
Foreldur: Julius og Hallgerð Biskopstø
Gift við: Abraham Mikladal
Børn: Barbara (78), Bjørn Friður (84), Bergur (87), Bárður (88), Baraldur (89), Bartal (91), Búgvi (95) og Bjørk (97)
CV


text:
Orð: Anna Shipton
Lag 1: Charles C. Converse, R.L. Haslup, Ira D. Sankey
Týtt: Victor Danielsen
1. Bjóða hinum djúpast falnu!
Lambsins veitsla bíðar teim;
oyðin, tóm og køld er verðin,
eigur einki sálarheim.
Bjóða hinum troyttu, veiku,
syndatyngdu, far, áh, far,
sig: Áh, syndari, kom aftur,
Jesus bíðar eftir tær!
2. Bjóða heidningum og jødum,
bjóða hvørjum inn til gest,
noyð tey, bjóða øllum, øllum
inn til Harrans náðifest!
Faðirin fer út við gleði,
fevnir hin fortapta son,
rík, óendalig er náðin,
aldri, aldri svíkur hon.
3. Bjóða teim, sum kristin kallast,
men sum ikki kenna Gud,
at tey, meðan enn tey kunnu,
velja Kristus sum sín lut!
Bjóða teim, sum orðið spotta,
velja heimsins synd og lyst,
sig teim, at tann dagur kemur,
tá teim tørvar Jesus Krist!
4. Bjóða hinum ungu, glaðu!
Stutt er lívsins fagra vár,
bið tey ikki spæla, droyma
burt tey stuttu náðiár!
Um hin ungi tíðliga finnur
Jesus sum sín vin, sín skatt,
mikla sorg tað honum sparir,
áh, sum hjartað verður lætt!
5. Bjóða hinum hjartabrotnu,
sum ei vita veg og ráð,
sig við tey, at Jesus frelsir,
at hjá honum frið tey fá!
Sig, at favnur Guds er opin,
sig, hann turkar tár av kinn,
sig, at enn er rúm til teirra,
kalla, bøna, noyð tey inn!


text:
Hjálp:Verja
Umboðsstjórar hjá Wikipedia kunnu verja ella friða síður, soleiðis at tær bert kunnu rættast av ávísum bólkum av brúkarum. Henda funktión skal bert nýtast undir serstøkum umstøðum, eftirsum verja av síðum verður hildið at vera skaðiligt.
Wikipedia er ein frí og opin alfrøði, har ið øll kunnu luttaka til tær allarflestu síðurnar. Tú ert nokk komin til hesa síðuna, orsakað av einari ávísing frá einari vardari síðu sum í løtuni ikki kann rættast. Vit biðja teg halda okkum til góðar, vit gera okkum ómak við bert at verja ella friða síður, tá ið vit halda tað vera absolut neyðugt. Ein verja ella friðing av einari síðu kann vera neyðug, um síðan t.d. ofta verður útsett fyri herverki.
Hálvvardar síður kunnu rættast av brúkarum, ið hava havt eina konto í minst fýra dagar og hava gjørt í minsta lagi 10 rættingar. Brúkarar, ið júst eru upprættaðir ella brúkarar, ið ikki hava upprættað eina konto og tí verða skrásettir við sínari IP-adressu, sleppa ikki at rætta hvørki hálvvardar ella friðaðar síður.
Tað verður skilt millum hálvvardar síður og friðaðar síður, tær kunnu verða vardar eitt ávíst tíðarskeið ella í óavmarkaða tíð. Friðaðar síður, altso fult vardar síður, kunnu bert rættast av umboðsstjórum.
Verja av fyrimyndum[rætta | rætta wikitekst]
Herverk ikki er einasta orsøk til, at ein síða verður vard, talan kann eisini vera um sera tøkiligar síður, t.d. modul ella fyrimyndir, ið eru avritaðar frá t.d. ensku Wikipediu, síður við kotum, har ið vælmeinandi men skeivar rættingar kunnu gera stóran skaða og kunnu raka fleiri hundrað ella 1000-tals síður, av tí at hesar síður ofta verða nýttar av fleiri øðrum síðum, seliga av fyrimyndum. Tað kann vera sera ringt at rætta feilin, tí hann kann vera gjørdur á einari av mongum síðum (fyrimynd ella modul-síðum).
Um tú vilt hava okkurt broytt í einari vardari fyrimynd, skriva so eini boð antin á kjaksíðuna hjá síðuni ella skriva eina Wikipedia:Áheitan um umboðsstjórahjálp. (Síðan er ikki upprættað enn).


text:
Jens Hákun Leo
03.01.2017 - 13:32
Tíðindi > Samfelag & Politikkur > Kommunalpolitikkur
Tá ið ein skimmar samgonguskjalið hjá Tórshavnar kommunu, kann ein í fyrstu atløgu vera fyrigivin, um ein heldur, at samgonguskjalið tykist heldur vinstravent og í stóran mun ávirkað av Tjóðveldi.
Harundir eru fleiri av málunum, sum hendan nýggja býráðssamgongan í Tórshavnar kommunu fer at leggja dent á tey komandi fýra árini, bleyt mál.
Les eisini: - Eingin Heðin eigur at sleppa at gera fortreð fyri nakra komandi býráðssamgongu aftur
Eldraøkið fær serliga nógv pláss í samgonguskjalinum, og er eisini pláss sett av til trivnaðarøkið, integratión, dagstovnaøkið, skúlaøkið, skapandi list, mentan, ítróttarpolitikk, gransking, náttúru, umhvørvi og grøna orku.
Við allari virðing fyri Fólkaflokkinum og Framsókn eru hetta mál, ein vanliga fyrst og fremst setur í samband við vinstravongin í politisku skipanini.
Tá ið Annika Olsen úr Fólkaflokkin, og nýggjur borgarstjóri í Tórshavnar Býráð, varð spurd um hetta á tíðindafundinum í býráðshúsinum í Havn í dag í sambandi við, at samgongsuskjalið hjá nýggju býráðssamgonguni varð lagt fram, og um hon harundir helt, at Fólkaflokkurin hevði fingið nóg nógv av sínum politikki við í samgonguskjalið, var hon avgjørd.
Annika Olsen vísti á hesum viðvíkjandi, at um ein hugdi eftir valskránni hjá Fólkaflokkinum til kommunuvalið í Havn, legði flokkurin stóran dent á, at hann ætlaði at virka fyri ábøtum á eldraøkinum.
Eisini sipaði hon til teigin í samgonguskjalinum ”bestu karmar til vinnulívið”, har ið tað verður ført fram, at nýggja býráðssamgongan vil virka fyri bestu karmum til vinnulívið. Herundir førdi hon fram, at nýggja býráðssamgongan í Havn millum annað vil tryggja fyritøkum lættari og betri atgongd til kommunular arbeiðsuppgávur, hetta millum annað við brúki av útbjóðingarportali.
Undir ”bestu kamar til vinnulívið” stendur millum annað á soljóðandi hátt:
- ...Kommunan er viðspælari at birta undir kreativar og nýggjar vinnur. Samgongan vil stimbra íverksetaraumhvørvið, eitt nú við betri hølisviðurskiftum og ráðgeving.
- Samgongan vil dagføra upplatingartíðir fyri veitingarstøð og matstovuvinnu soleiðis, at hesar verða tíðarhóskandi.
- Tað er umráðandi, at handils- og vinnulív fær greiðar og gjøgnumskygdar reglur í sambandi við útboð av verkætlanum.
- Kommunan skal sum heild nýta føroyskar loysnir og keypa føroyskt, har tað er møguligt.
- Samgongan vil styrkja og menna ferðavinnuna og geva ferðafólki góðar upplivingar.
Nýggja samgongan í Tórshavnar kommunu, sum leggur stóran dent á, at hon vil reka ein skynsaman fíggjarpolitikk, ætlar í aðrar mátar eisini at endurskoða samtyktu fíggjarætlanina fyri 2017, hetta tí at hon heldur, at undanfarna samgonga hevur framt nakrar undarligar disponeringar – so sum at lækka íløgukarmin við 45 milliónum krónum.
Annika Olsen, nýggi borgarstjórin í Tórshavnar Býráð, hevur tó enn trupult at vísa á, hvat heilt ítøkiliga skal broytast við samtyktu fíggjarætlanini.
Samgonguskjalið hjá nýggju býráðssamgonguni í Tórshavnar kommunu ber heitið ”Størri fólkaræði – Gjøgnumskygni og opinleiki”.
Les eisini: - Fara fyrst og fremst at raðfesta eldraøkið


text:
Ingi Samuelsen
26.09.2014 - 23:41
Tíðindi > Vinna & Tøkni > Olju- og frálandavinna
Skansi Offshore var fyri løtu síðani valt til Ársins Virki 2014. Høvuðsattraktiónin á árliga vinnudegnum, sum Føroya Arbeiðsgevarafelag skipar fyri, er valið av Ársins Virki.
Tað vóru nógvir lógvabrestir, tá Marita Rasmussen, stjóri í Vinnuhúsinum nakað áðrenn klokkan 18 avdúkaði, at stóra virki í frálandavinnuni er ársins virki í ár.
Sostatt fekk oljuvinnan høvuðsleiklutin á ársins vikkudegi, hóast ongin olja er funnin enn í Føroyum.
Tað vóru stjórarnir báðir í fyritøkuni, Tummas Justinussen og Jens Meinard Rasmussen, sum tóku ímóti prógvinum fyri at vera best rikna og virda vinnufyritøka í ár.
Grundgevingin fyri at lata Skansa Offshore heiðurin var soljóðandi:
”Tað krevur nevniliga nakað serligt at skula virka sum veitari til oljuvinnuna uttan at hava eina oljuframleiðslu í heimlandinum.
Vanahugsan hevði sagt, at tað ber ikki til ella er ov strævið. Men lukkutíð eru tað ikki øll sum hugsa á henda hátt, men sum heldur hugsa, at oljuframleiðsla er í øðrum londum, eisini okkara næstu grannalondum, og at føroyingar tí sum ein siglandi tjóð eisini eiga at kunna brúka skip til annað enn at fiska við.
Tak ikki feil, eingin livur av hugskotum eina. At fáa fótin fastan sum veitari innan oljuvinnuna er hart arbeiði, og at liva upp til settu krøvini er krevjandi. Skansi Offshore hevur tó megnað at prógva fyri sínum kundum, at felagið er álítandi, at tey duga síni ting, og tað er ikki so lítið. Men felagið kann eisini vísa á, at tey eru væl fyri at liva upp til settu krøvini.
Skansi Offshore hevur lagt seg eftir at seta føroyingar í starv og at menna tey til tað, sum krevst til tess at liva upp til sett krøv í oljuvinnuni. Hetta hevur so eisini verið við til at ment bæði ástøðiligu og praktisku førleikarnir starvsfólkunum, m.a. hjá okkara siglandi fólki, sum frammanundan hava gott orð á sær. At hava vælútbúgvin sjófólk og fólk á landi við vitan um frálanda veitingarvinnu er eitt gott grundarlag fyri at víðarimenna hesa vinnugrein frameftir. Umframt at keypa vørur og tænastur í Føroyum, roynir felagið eisini so vítt møguligt at senda síni fólk á skeið í Føroyum, og hevur tað verið við til at styrkt skeiðs- og undirvísingarvirksemið her heima í Føroyum.
Skansi Offshore hevur lagt seg eftir at seta føroyingar í starv og at menna tey til tað, sum krevst til tess at liva upp til sett krøv í oljuvinnuni. Hetta hevur so eisini verið við til at ment bæði ástøðiligu og praktisku førleikarnir starvsfólkunum, m.a. hjá okkara siglandi fólki, sum frammanundan hava gott orð á sær. At hava vælútbúgvin sjófólk og fólk á landi við vitan um frálanda veitingarvinnu er eitt gott grundarlag fyri at víðarimenna hesa vinnugrein frameftir. Umframt at keypa vørur og tænastur í Føroyum, roynir felagið eisini so vítt møguligt at senda síni fólk á skeið í Føroyum, og hevur tað verið við til at styrkt skeiðs- og undirvísingarvirksemið her heima í Føroyum.
So fyri at taka samanum: Vit hava enn ikki funnið olju undir Føroyum, men vit hava eina føroyska oljuvinnu. Ársins Virki virkar innan oljuvinnuna, og Ársins Átak er ein oljuboripallur. So kom ikki og sig at føroysk vinna ikki dugir og torir at hugsa outside the box og skapa nýggjar vinnuvegir, bæði í Føroyum og uttanlands.”


text:
Umborð á Norrönu eru tvær caféer/barrir, sum eru á dekk 5 og 8
Naust
Njót ein heitan kopp av kaffi ella eitt glas av víni í okkara nýggju Naust kafé á dekk 5.
Um dagin kannst tú sita og njóta útsýnið yvir Atlantshavið, lesa eina bók, spæla bingo ella lurta eftir livandi tónleiki saman við bestu føroysku tónleikarunum.
Naust tekur ímóti 225 vitjandi og kann eisini brúkast til ráðstevnur, fundarhøli og annað fyritøkuvirksemið.
Sky bar
Uttandura, men tó væl í lívd fyri regni og vindi.
Í Sky Bar kunnu tit keypa øl og aðrar góðir drykkir. Hevur tú hug til okkurt leskiligt afturvið, hava vit eisini køkur, hotdogs og annað.
Av tí at barrin er uttandura, kann tað onkuntíð gerast kalt. Hóast vit hava góðar hitalampur, viðmæla vit - serliga um kvøldarnar - at tú letur teg í góð heit klæðir, ætlar tú at sita her leingi. Sky Bar er eisini júst rætta staðið at taka sær av løttum og njóta friðin, sólina ella vakra stjørnuhimmalin yvir Norðuratlantshavið.


text:
Skulu borgarstjórar sleppa at vera løgtingsfólk? Tað halda í øllum førum Bill Justinussen og Jenis av Rana, ið hava lagt uppskot fyri tingið, sum skal tryggja, at borgarstjórar, sum eru valdir á ting, altíð kunnu røkja báðar sessirnar samstundis - um teir vilja tað.
Sambært uppskotinum skal tað ikki liggja í hondunum á meirilutanum í einum kommunustýri - sum tað ger nú - at avgera, um ein borgarstjóri í fulltíðarstarvi kann røkja annað fólkavalt starv.
Bill Justinussen, tingmaður, heldur, at tað er upp til fólkið at avgera, um tey velja ein borgarstjóra í Løgtingið, risini hóast viðkomandi ikki fær røkt bæði størvini til lítar. Tað sum veljarin hevur valt skal til ein og hvønn prís vera galdandi.
Annika Olsen, borgarstjóri, heldur, at tað er skerja fólkaræðið at loyva borgarstjórum at sita í Løgtinginum. Sambært henni ber tað ikki til at røkja bæði størvini til lítar samstundis, og tí gerst tað ódemokratiskt, at ein borgarstjóri, sum situr í Løgtinginum, skal taka avgerðir, sum viðkomandi ikki hevur havt tíð at sett seg inní.


text:
Í øðrum kapittuli í Føroyingasøgu fáa vit at vita, at Tróndur í Gøtu er í Noreg meðan Haraldur Gráfeldur er kongur har. Føroyingasøga sigur eisini, at Havgrímur í Suðri hevði helmingin av Føroyum í len frá Haraldi Gráfeldi, samstundis sum Brestir og Beinir hava hin helmingin í len frá Hákuni jalli. Hetta man ikki vera heilt rætt, tí hvørgin teirra man hava havt nakað vald í Føroyum, og orðið len (lánorð úr týskum - Lehn) var ikki komið inn í norrønt mál so tíðliga.
Haraldur 2. (Eiriksson) Gráfeldur var norskur kongur í tíðarskeiðnum uml. 955- 970. Vit vita ikki nær hann varð føddur, men hann doyði í 970. Hann var abbasonur Harald Hárfagra og sonur Eirik Blóðøks og Gunnhild Gormsdóttir, men hann varð fostraður upp hjá danska konginum Haraldi Blátonn, sum var mammubeiggi hansara. Haraldur Gráfeldi og brøðurnir verða róptir Eirikssynirnir.
Eirikssynirnir vóru í støðugum stríði við pápabeiggjan Hákun Góða kong, eftir at hann hevði rikið pápa teirra úr Noregi. Við stuðli frá Haraldi Blátonn sigraðu Eirikssynirnir á Hákuni Góða í bardaganum í Fitjum í 961. Haraldi Blátonn setti sum treyt fyri at hjálpa Eirikssynunum, at teir skuldu stýra Noregi sum lýðkongar hansar, um teir vunnu. Eftir hetta gjørdist Haraldur Gráfeldi kongur, og ráddi saman við fýra yngri brøðrum undir danakongi.
Eirikssynirnir ráddu nú á Vesturlandinum, men ynsktu meiri vald og royndu at leggja størri part av Noregi undir seg. Teir fóru tí í stríð við Hákun jall Sjúrðarson, sum sat við valdinum í Trøndaløgum og Norðurnoregi. Haraldur Blátonn ynskti ikki, at Eirikssynirnir skuldu fáa alt ov nógv vald og valdi tí at stuðla Hákuni jalli í stríðnum.
Í 970 varð Haraldur Gráfeldur biðin um at koma til Danmarkar, men á ferðini higar varð hann dripin í einum slysálopi. Brøðurnir rýmdu úr Noregi, og Haraldur Blátonn lat valdið í Noregi til Hákun jall.
Viðurnavnið Gráfeldur fekk Haraldur eftir, sambært Søgu Harald Gráfeldar í Heimskringlu eftir Snorra Sturluson, at hann hevði møtt einum íslendskum handilsmanni, ið seldi skinn, men sum ikki slapp av við veðraskinn. Haraldur spurdi handilsmannin, um hann vildi lata sær eitt skinn, og tað vildi hann. Haraldur valdi sær ein gráan feld, og eftir tað seldi handilsmaðurin øll síni skinn, og kongurin varð kallaður Haraldur Gráfeldur síðan hendan dag.
Keldur:
Føroyingasøga
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
Thordis Dahl Hansen
Indlæst på færøsk af Marita Lisberg
Ólavsøkuaftan, 28. juli, verður ólavsøkan sett. Til setanina ganga ítróttarfólk og hornarorkestur skrúðgongu.9
Ólavsøkudag, 29. juli, ganga løgtingslimir, landsstýrisfólk, prestar og ríkisumboðið skrúðgongu úr Tinghúsinum oman í Havnar kirkju til guðstænastu.13
Eftir guðstænastuna fer skrúðgongan niðan aftur til tinghúsið, har eitt stórt ólavsøkukór syngur á Tinghúsvøllinum og har nógv fólk er samankomið.15
Eftir sangin fara tingfólkini og landsstýrisfólkini inn í Tinghúsið, har løgmaður setur tingið og eitt nýtt tingár byrjar.
Á ólavsøku er sera nógv at fara. t.d. listaframsýningar, tivoli, fólkafundir, konsertir og fótbóltur.21
Men hóast tað er nógv at fara til, so eru tað nógv, sum bert ganga oman og niðan og práta við fólk.23
Og so er tað mittnáttarsagnurin 29. juli. Fyri fleiri er hetta hæddarpunktið, tá ið fleiri túsund fólk eru samlað til felagssang á Vaglinum.25
Foto/ Myndir/ Asseq/ Valokuva/ Guvvieh:
S1+10+12+16: Sigmar Mørkøre
S4+8+24: Birgir Kruse
S6: Peter Nicolai Arbo
S14: Heini Nygaard
S18: Noomi Káradóttir Rasmussen
S20: Guðrið Reinert Joensen
S22: Jóanis Nielsen
S26: Jens Pauli Nolsø


text:
Í nátt var eitt sindur ófriðaligt í Klaksvík og umleið kl. 04.30 fóru menn til hendurs utttanfyri eina Pizzabar mitt í býnum og tað endaði við at ein maður fekk fatur í ein saks, sum hann so hóttið við, men fólk vóru skjót at fáa saksin av hondunum hjá manninum og boðsent bleiv eftir løgregluni Les meira…
Myndir Aldursbólkameistarastevna 2018 í Klaksvík
Her hava tit nakrar myndir frá svimjikappingin í Klaksvík. Hetta er ein aldursbólkameistarastevna og higartil hevur tað gingið væl hjá Ægir. Seinastu dagurin er ídag og byrjar kappingin nú kl.09.00. Kappingarnar í morgun eru hesar: 27. 50m frí gentur 28. 50m frí dreingir 29. 200m rygg gentur* 30. 200m rygg dreingir* 31. 200m bringa gentur* Les meira…
Stóru línubátarnir og trolbáturin Smaragd gera klárt at fara nýggjan túr
Nógv virksemi á vesturi kaj í løtuni. Núpur gerð klárt at fara túr og væntandi fara teir avstað kl. 17.00 ídag. Smaragd tekur ís, Pison fær olju og Jákup B riggar eisini til. Her nakrar myndir, sjá niðanfyri SáH
Klaksvíkar Kommuna og Tjóðsavnið samd um, hvussu arbeitt verður víðari við lundini
Síðan kommunan varð gjørd varug við fornleivdir undir bønum á Akursmørk, har arbeiðið við nýggju býarlundini var byrjað, hevur tætt samskifti verið millum kommununa og Tjóðsavnið um, hvussu farast kann víðari fram. Í felag eru kommunan og Tjóðsavnið nú komin til eina loysn fyri, hvussu arbeiðið við lundini kann halda fram og samstundis taka hædd Les meira…
HJARNAR í Løkshøll leygarkvøldið 5 mai kl.20:00
Ein forkunnug skrá við trimum rættum í Løkshøll Kári Sverrisson er sangari, tónleikari og sangskrivari og hevur – bæði sum limur í slógbrótandi bólkinum Enekk, Bendum Spónum, og á egnum beinum latið úr hondum fleiri fløgur, samstundis sum Kári á sín sermerkta hátt eisini hevur bergtikið áhoyrarum á konsertum. Og tað verður eisini við egnum Les meira…
Radarin 2. mai 2018!
Løgtingsins Umboðsmaður (LUM) heldur fast við sína niðurstøðu frá desember 2014. Tað var ikki í tráð við lógina at flyta veiðiloyvið frá einum línuskipi á eitt skip, sum hevði verið ídnaðarskip. LUM staðfesti eisini, at avgerðin hjá Fiskimálaráðnum í mars 2015 ikki var í andsøgn við niðurstøðuna, tí talan var um flyting av veiðiloyvi frá Les meira…
So verður fundast um fornminni á Akursmørk
Klokkan 10.15 komu fólk frá Tjóðsavninum á Akursmørk fyri at kannað um skaðan, sum Klaksvíkar Kommuna hevur gjørt á fornminnini á Grundum á Akursmørk. Óli Lassen fyri Klaksvíkar Býráð tók ímóti og har var eisini umboð fyri Kanjon á staðnum. Onki sæst til Jógvan Skorheim ella Kristian Eli Zachariasen, men tá ið undirritaði koyrdi forbí Les meira…
Lat tað so fáa avleiðingar fyri onkran
Tað kann ikki passa, at arbeiðir man hjá tí almenna, so kann man gera akkurát tað passar einum og tað fær ikki avleiðingar fyri ein, um man gerð stórar brølarar. Nú er at vóna, at tað fær fylgjur fyri viðkomandi, sum hevur givið loyvið til at oyðileggja fornminnini á Akursmørk og sjálvandi skuldi viðkomandi sloppi Les meira…
Nú landsstýrismaðurin bleiv dømdur ósekur ..!?
Farnu viku kom loksins frágreiðingin frá kanningarstjóranum um embætisførsluna hjá landsstýrismanninum viðv. flytingini av veiðiloyvum. Kostnaður hálvonnur millión kr. Tað var við ávísum spenningi at bíðað varð eftir úrslitunum, hóast mong høvdu á munni, at har fór neyvan nakað serligt at spyrjast burturúr. Fleiri undraðust eisini yvir, at kanningastjóri varð settur, sum var ein av Les meira…
Góðu áhoyrarar! Góðu arbeiðarar!
Fyrst av øllum vil eg takka fyri høvið, at sleppa at siga nøkur orð, nú vit hátíðarhalda 1. mai her á Vaglinum, mitt í okkara deiligu flaggskrýddu Havn. Vit eru ikki einsamøll um at halda altjóða arbeiðaradagin og gera nakað burtur úr degnum. Um allan heimin hittast vinstravend at minnast stríðið og hátíðarhalda sigrarnar. Vit Les meira…


text:
Leygardagin 14. juli vóru vit til stórsligna brúðarvígslu í Gøtu, sum ikki stóð nógv aftan fyri tey kongaligu brúdleypini. Tónasmiðurin Tróndur Bogason Hansen og songkvinnan Eivør Pálsdóttir gingu saman í hjúnalag. Alt tiltakið í Gøtu kirkju, hugnaløtan við ábiti uttan fyri barnaheimið hjá Eivør í Syðrugøtu og veitslan fyri 300 fólkum í Dansifrøi var merkt av nógvum tónleiki. Nógv var gjørt burturúr.
Í Gøtu kirkju var íslensk songkvinna, sangkór, tvørfløtuspælari, trompetspælari og óvæntað tiltak, tá ið kingobólkurin úr Tjørnuvík kom syngjandi inn eftir kirkjugólvinum. Heilt ótrúligt, sum hetta riggaði væl. Tað, sum eisini fekk meg at skriva nøkur orð um brúðarvígsluna, er, at bæði Tróndur og Eivør eru kend tónlistafólk, og at Tróndur einaferð var av allar bestu hondbóltsspælarum í Føroyum.
Tróndur dugdi alt á einum hondbóltsvølli. Hann var stórur og sterkur, hevði ótrúliga gott eyga fyri linjuspælinum, dugdi øll skotini, bæði hart standandi skot, hoppskot og undirhondsskot. Og sjálvt um hann var stórur og tungur, var hann eisini gjøgnumbrotsspælari. Eftir miðnámsskúlan arbeiddi hann eitt ár í Føroyum, men so gekk leiðin til Danmarkar í lestrarørindum. Eitt tíðarskeið vandi hann við Rødovre Håndboldklub, sum spældi í bestu deildini, har hann beinanvegin kom á besta liðið.
Men tað var tónleikurin, sum vann á hondbóltinum, tí boð vóru alla tíðina eftir honum í sambandi við útgávur av fløgum. Tróndur og Sunleif Rasmussen eru einastu føroyingar, sum hava hægstu útbúgving sum tónasmiðir á tónleikaháskúlanum í Keypmannahavn.
Veitslan í Dansifrøi var eisini stórsligin. Umframt góðar talur, setti tónleikurin eisini sín dám á veitsluna. Tróndur og Eivør eru upptikin tónlistafólk og boð eru eftir teimum allan tíðina. (Vagnur)


text:
Orð: P.C. Kierkegaard
Týtt: Johs. Mortensen
1. O, miskunnsami, mildi Guð,
meg vera lat tín ognarlut,
mær sjálvum ei til hoyra;
tak burt tað, Ádams er og mítt,
og til tað nýggja, sum er títt,
vend hjarta, eyga, oyra!
2. Í hjartadýpið, Harri mín,
legg tú mær kærleika til tín,
so tú mín huga eigur;
lat eygað skoða tína dýrd,
at vit, sum eru til tín skírd,
her ganga tínar leiðir.
3. Lat oyrað kenna tína reyst,
sum fólki tínum gevur treyst,
meg lýða tína talu;
lat hjartað hvíla hjá tær trygt,
lat heimsins lyst og deyðans frykt
ei oyða himna sælu.


text:
Hevur tú eina yndismynd av tínum barni, kanst tú nú fáa myndina sum plakat saman við dópsupplýsingum um barnið.
Einfalt setir alt upp og finnur ein lit til plakatina, ið passar til myndina. Áðrenn prent av myndini verður plakatin send við fílu til tín til góðkenningar.
Bílegg í nethandlinum, og vit senda plakatina heim til tín. Ella keyp rammu við og avheinta plakatina innrammaða í Bøgøtu.
Ein dópstalva er eitt persónligt gávuhugskot.
Ein dópstalva er eitt prýði bæði í stovuni og barnakamarinum og verður gjørd við tínum ella barnsins heilt persónligu dátum.
Plakatirnar í hesi røðini koma út í A4, A3 og A2.
Dópstalvan verður prentað á 200 gramm semimatt pappír.
Plakatirnar verða latnar uttan rammu.
Minnist til upplýsingarnar:
Navn
Dagur
Stað
Dópstalvur eru eitt sersnið. Um tað skuldi verið nakar feilur í plakatini, verður ein nýggj plakat gjørd ella endurgoldin - um einfalt hevur gjørt feilin.


text:
Doktarahúsið
Doktarahúsið í Fuglafirði er eitt dagtilhald, ið er ætlað teimum, sum búgva heima og hava fingið staðfest sjúkuna demens.
Heimatænastan í Eysturkommunu og Fuglafjarðar kommunu hevur samstarvsavtalu við Skálafjarðarsamstarvið, so at fólk av Skálafjørðinum eisini kunnu koma í dagtilhaldið. Sostatt kunnu fólk, sum búgva í Runavíkar kommunu, Nes kommunu og Sjóvar kommunu eisini koma í dagtilhaldið.
Endamálið er at skapa tryggar karmar um gerandisdagin hjá teimum, sum eru í dagtilhaldinum, til tess at betra um lívsgóðskuna og evnini at meistra dagin.
Vit leggja dent á, at virksemið í húsunum verður skipað í mun til tørvin hjá tí einstaka. Er tørvur á at hvíla seg, er eisini góður møguleiki fyri tí.
Máltíðir:
Morgunmatur, døgurði og kaffi/te er at fáa í dagtilhaldinum.
Kostnaður:
Kostnaðurin er kr. 120,- um dagin. Íroknað prísinum er uppihald, máltíðir og koyring til og frá húsum.
Dagtilhaldið er opið hvønn gerandisdag í dagtímunum.
Ráðgevingartænasta:
Avvarðandi hjá persónum við demenssjúku eru altíð vælkomin at seta seg í samband við okkum at fáa stuðul og ráðgeving í sambandi við sjúkuna og teir trupulleikar, hon kann elva til.
Í dagtilhaldinum starvast:
Demenssamskipari, sjúkrarøktarfrøðingar og heilsurøktarar.
Samband:
Til ber at ringja til dagtilhaldið á telefon 73 02 40, millum kl. 11.00 og 15.00, ella senda teldupost til doktarahusid@eystur.fo
Umsóknarblað til dagtilhaldið fæst her.


text:
Page - Um salongina
um salongina
Salong Fríðgerð
Á Niðaru Gøtu 52 í Hoyvík standa eini hvít raðhús, við eini frisørsalong í kjallarahæddini. Salongin eitur Salong Fríðgerð, sum hevur verið virkin á Niðaru Gøtu síðani 2006, og her arbeiði eg. Eg byrjaði í læru í Fríðkuni í 1982, og lærdi og arbeiddi har til 1989. Longu í míni lærutíð byrjaði eg at arbeiða við parykkum. í 1989 flutti eg til Australia at arbeiða sum frisør í eitt ár. Síðani flutti eg til Danmarkar har eg opnaði mína egnu salong. Í 2001 flutti eg heim aftur til Føroyar har eg arbeiddi sum frisør niðri býnum, inntil eg í ár 2006 partvíst arbeiddi á Niðaru Gøtu og niðri í býnum, sum endaði við at eg í august 2007 flutti alt virksemi niðan í húsini í Niðaru Gøtu 52.


text:
Ingi Samuelsen
13.08.2014 - 00:20
Tíðindi > Samfelag & politikkur > Grindaboð
Talan var um eitt óalmindiliga væl fyrireikað arbeiði. Soleiðis sigur Rúni Thomsen, varaborgarstjóri í Hvalba um fyrireikingarnar til grindadrápið, sum ongantíð gjørdist til nakað í dag.
Við útvarpið í kvøld segði Rúni Thomsen, gott skil var á arbeiðinum. Løgreglan valdi at byrgja økið við sandin av, og so stóðu politistar á vakt saman við grindaformonnum, sum gjørdu av hvørji skuldu fáa atgongd til drápið.
- Grindaformenninir kenna menninar, og vita hvør dugur er í teimum, so teir valdu út hvørji skuldu sleppa oman á sandin, segði Rúni Thomsen við útvarpið hjá Kringvarpi Føroya.
Sí eisini: Myndir: Fyrireikaðu seg til grindadráp í Hvalba


text:
Visjón
Visjón (framtíðarmynd)
- Svimjihøllin skal verða viðurkend sum ein vælvirkandi tænastuveitari, har tænasta, vatngóðska, reinføri og trygd eru í hásæti.
- Svimjihøllin virkar fyri at spæl, fimis- og úrvalssvimjing kunnu samvirka væl undir somu lon.
- Svimjihøllin stuðlar undir og skapar karmar fyri at borgarar í øllum aldri verða eggjaðir til likamsvirkni
- Svimjihøllin ynskir at vera eitt dragandi arbeiðspláss við trivnaði og fakkunnleika.
- Svimjihøllin mennir tænastuna í samstarvi við feløg og borgarar


text:
Myndafrásøgn frá umbyggingini
Hóast tað ikki sæst uttaná, so eru stórar broytingar framdar inni í bygningunum. Vit hava fingið loyvi at koma inn á byggiplássið fyri at taka myndir, sum týðuliga tala um stóra framgongd.
Tann 6. mars 2013 fóru vit inn í Frelsunarherin við myndatólum. Øll eru spent eftir at síggja úrslitið og ikki minst at flyta inn aftur í Tórsgøtu 19. Higartil hava vit mest fyrihildið okkum til tekningar, men her koma so útvaldar myndir, sum vísa hvussu langt áleiðis man er komin.
Nýggj inngongd og tilbygningur
Tilbygningurin hevur tikið skap, men er ikki liðugur enn. Møguliga er tað eitt sindur ringt at ímynda sær hvussu inngongdin kemur at síggja út, so tað mugu vit koma aftur til seinni.
Høvðusinngongdin verður millum báðar bygningarnar. Her verður ein tilbygningur gjørdur í 2 hæddum, við glasfasadu út móti N. Winthersgøtu.
Frelsunarherurin fekk ikki loyvi at taka allan bygningin niður og byrja heilt av nýggjum. Hetta hevur givið nakrar eyka útfordringar. Her sæst at 3. hædd hongur uppi, hóast man hevur tikið burtur ein part av 1. og 2. Hædd.
Vit hittu Janus Petersen, ráðgevandi verkfrøðing, og hann greiddi frá um konstruktiónina. Niðast á síðuni er link til frásøgnina.
Tað verður ein eyka inngongd út móti Magnus Heinasonargøtu. Í tilbygninginum er trappuuppgongd til 2. hædd, eitt vaskirúm og fýrrúm.
Nýggi tilbygningurin sæst best frá M.Heinasonargøtu. Ein partur av parkeringsplássinum hjá gamla Herbeginum er brúkt til endamálið.
Køkur í gamla Herberginum
Við samanbyggingini ber til at flyta køkin, ljóðførisrúmið og goymslu yvir í kjallarahæddina í gamla Herberginum. Gólvhæddin verður tann sama sum inni í salinum.
Í kjallaranum er arbeiðið komið væl áleiðis, rúmini hava tikið skap, el-arbeiðið er gjørt og onkustaðni er longu plátað. Her er ein mynd av nýggja køkinum
Møti salurin
Tað eru ikki framdar so stórar broytingar við møtisalinum. Bíðað verður eftir at stáldragarar v.m. eru settir upp, sum skulu halda bygninginum, áðrenn teir síðstu veggirnir verða tiknir niður. Allar støtturnar skulu eisini takast niður. Tað er longu gjørt nógv stoypiarbeiði, m.a. berandi veggir og ein partur av gólvinum.
Av tí at inngongdin er flutt, so gevur hetta betur pláss til salin og nýggjar møguleikar. Nú kemur gamla gongin og gomlu wc'ini at verða partur av salinum. Talarastólurin kemur helst at verða í skráninginum út móti Steinatúni. Plattformurin verður lágur og kann flytast, tá tørvur er fyri tí.
Gjørd verður ein ljóðtøtt dragihurð, soleiðis at tann parturin av salinum, sum fyrr var plattformum, kann gerast til ein minni sal. Í hesum parti av salinum ber til at hava borð standandi.
Ungdómssalur
Umstøður verða nógv betri enn áður. Á 2. hædd, út móti Tórsgøtu, verður ein stórur eyka salur, sum mest er ætlaður til barna- og ungdóms tiltøk. Men kann sjálvandi eisini brúkast til annað. Hølini er stór og høgt er til loftið.
Tað verður frálíkt útsýni úr hornavindeyganum í ungdómssalinum, her síggja vit oman Tórsgøtu
Og útsýni niðan í Grasagarð er eitt upplivilsi fyri seg. Vindeyga er ca 30 cm upp frá gólvinum. Breiddin er uml. 5 metrar.
Skótasalur á 2. hædd
Á 2. hædd eru broytingar í gongini. Tað verða innandura trappur í tilbygninginum, og herfrá er so atgongd út á trappuplattin.
Gamli skótasalurin er næstan óbroyttur.
Kontór v.m. á 3. hædd
Á triðju hædd eru gjørd 2 rúm, sum kunnu verða brúkt til eitt nú fundarhøli og kontór. Hesi rúm eru ikki broytt stórvegis í mun til áður. Her verður eisini eitt wc. Trappurnar upp verða sum áður, og í gongini er pláss til ein te-køk og so kanska eina kopimaskinu o.l. Lyftan førir eisini upp á 3. hædd.
Víðari fram
Í komandi viku verða berandi stálbjálkar settir upp, og so verður gólvið lagt í millum møtisalin og ungdómssalin. Tá fer at vera lættari at ímynda sær, hvussu hølini verða.
Jú, vit hava eisini gjørt eina amatør video, so tit sleppa eina rundferð saman við okkum báðum, Finngerð Djurhuus Olsen og Ole Kristian Valle, og síðan er ein samrøða við Janus Petersen, ráðgevandi verkfrøðing.


text:
Selatrað to Skála
Túrurin endar omanfyri Hotel Føroyar. Niðanfrá Syðradali er eitt sindur tungt at ganga og skal túrurin bert gangast í turrum veðrið. Túrurin er 8 km.
Túrurin skal gerast við staðkendum fólkum, tað erbratt frá Syðradali til Galvin
Bygdagøtan Múla Fossanes
Gekk frá Oyggjarvegnum og vestur um Sátuna, og niðan á toppin. Vestur síðan omanfyri Leynar er eitt paradýs fyri Geologar
Pílagrímsferð 17. juni 2017
Ein pílagrímur er eitt menniskja, sum er á ferð. Fyrr í tíðini var ein pílagrímur eitt menniskja, sum var áferð ímóti Rom, at vitja grøvina hjá lærusveininum Paulusi. Ta…
Rib 62 flutti okkum frá Gomlurætt og aftur, og sum altíð við Rib so eru nakrir brellbitar frá túrinun
Túrurin byrjaði og endaði í Hattarvík
Túrurin byrjar í Djúpadali, Millum Mikladal og Trøllanes.
800m inni í Tunnilinum til Trøllanes snarar man til høgru út í Djúpadal


text:
Á býráðsfundinum týskvøldið 7. august 2018 varð roknskapurin hjá Vágs kommunu fyri árið 2017 viðgjørdur og samtykur.
Inntøkurnar hjá Vágs kommunu í 2017 vóru 63,9 mió. kr., sum er á vet hægri enn í 2016, tá inntøkurnar vóru 63,0 mió. kr. Í uppruna fíggjarætlanini fyri 2017 var annars mett, at Vágs kommunu fóru at hava inntøkur á smáar 58 mió. kr., og er tað at fegnast um, at inntøkurnar vóru umleið 6 mió. kr. hægri enn mett varð í fíggjarætlanini.
Vágs kommuna gjørdi í 2017 íløgur fyri umleið 7,9 mió. kr. Íløgurnar fevndi m.a. um íløgur á ítróttarøkinum á Eiðinum, dagstovnaøkinum, og í nýggj hølir til Musikkskúlan. Harumframt varð í 2017 eisini hildið áfram við miðvísu nýgerðini og dagføringini av Heilsumiðstøðini. Í 2017 vórðu eisini gjørdar asfalteringar kring um í kommununi, dagføringar á havnarlagnum og av gøtuljósunum. Harumframt vórðu eisini gjørdar nýíløgur í bæði vatnveitingina og á spillvatnsøkinum.
Vanligi raksturin kostaði umleið 51,5 mió. kr. hetta er 0,8 mió. kr. ella 1,5% lægri enn í 2016, tá raksturin kostaði 52,3 mió. kr.
Umframt kommunala raksturin, so er Vágs kommuna partur av fleiri millum kommunalum samstørvum í Suðuroynni, har Bú- og Heimatænastan í Suðuroy (samstarvið um eldraøkið) er tað størsta. Í 2017 vóru útreiðslurnar hjá Vágs kommunu av eldrarøkinum í Suðuroynni 14,9 mió. kr.
Úrslitið av rakstrinum hjá Vágs Kommunu, sokallaða RLÚ, í 2017 var eitt avlop á 0,7 mió. kr.
Í 2017 rindaði Vágs kommuna smáar 2,4 mió. kr. til afturgjald av lánum. Við árslok 2017 var nettoskuldin hjá Vágs kommunu smáar 33,8 mió. kr., sum svarar til umleið 0,73 álíkning.
Vágs kommuna
www.vagur.fo


text:
Flyting í kommununi
Fólk, sum skifta bústað í Vágs kommunu, skulu boða Fólkayvirlitinum hjá kommununi frá flytingini.
Flyting úr norðurlondum til Vágs kommunu
Verður flutt úr onkrum av norðurlondunum til Vágs kommunu, skal flytingarskal fyllast út á býráðsskrivstovuni.
Flyting úr Vágs kommunu til norðurland
Verður flutt úr Vágs kommunu til eitt norðurland, skal boðast frá hesum í kommununi flutt verður til.
Flyting úr øðrum landi enn norðurlandi til Vágs kommunu
Verður flutt úr einum landi uttan fyri norðurlond til Vágs kommunu, skal flytingarskjal fyllast út á býráðsskrivstovuni.
Flyting úr Vágs kommunu til annað land enn norðurland
Verður flutt úr Vágs kommunu til eitt land uttan fyri norðurlond, skal boðast frá hjá Fólkayvirlitinum hjá Vágs kommunu.
Umsóknarbløð í samband við flyting finnur tú her.


text:
Sjálvandi eiga vit at taka undir við øllum uppskotum, ið kunnu betra støðuna hjá fólki og børnum undir fátækramarkinum. Tað avgerandi er, at vit gera nakað nú – og ikki lata hetta gerast kegl og uttanumtos
Málið um eitt serligt barnaískoyti til húski undir fátækramarkinum, er í vanda fyri at gerast politiskt kegl og uttanumtos.
Tað er tað ringasta, ið kann henda og gagnar als ikki málinum og teimum, ið málið snýr seg um. Tað kann ikki vera rætt, at eitt so greitt mál, ið kann gera veruligan mun hjá teimum, ið eru ringast fyri, skal gerast innviklað og trupult. Samstundis sum onnur mál fyri 100-tals milliónir flúgv gjøgnum tingið uttan nakra fyrireiking ella viðgerð.
Tað stutta av tí langa er, at uppskotið hjá andstøðuni er ein lógarheimild til eftir umsókn at veita eitt serligt barnaískoyti til húski, ið eru undir fátækramarkinum.
Heimild verður givin landsstýrinum til í kunngerð at áseta tær nærri reglur og treytir fyri barnaískoytinum og at at áseta ítøkiliga markið – og ein ítøkilig málsviðgerð og heildarmeting skal gerast í hvørjum einstøkum føri.
Tískil er lagt upp fyri teimum ivamálum, sum m..o. Reimund Langgaard, løgtingsmaður, hevur reist. Hetta er ikki eitt mál um automatiskt útgjald. Og til ber at áseta reglur og gera ítøkiligar metingar, soleiðis at ivamál verða loyst.
Skuldu onnur ivamál verið, ber sjálvandi eisini til at gera broytingar ella rættingar í uppskotinum, áðrenn tað verður samtykt.
Tað er ikki avgerandi, at tað er okkara uppskot, ið verður samtykt. Vit hava frá byrjan av, bjóðað øllum flokkum at vera saman um eitt uppskot. Og um samgongan heldur vil gera broytingar ella leggja eitt líknandi uppskot fram sjálv, so taka vit sjálvsagt undir við tí.
Tað avgerandi er, at vit gera nakað nú – og ikki útseta og finna umberingar.
Hetta uppskotið er ikki loysnin uppá at koma úr fátækraváða ella nøkur endalig áseting um fátækramark og átøk.
Men hetta er bert tað mest ítøkiliga, vit kunnu gera nú fyri børn í fátækradømi. Og allir flokkar hava alment sagt seg vilja stuðlað einum slíkum uppskoti.
Tað størra takið er at gera nakað við tey grundleggjandi viðurskiftini, ið elva til fátækradømi, stættarmun og ójavnar møguleikar. Til dømis bústaðarkostnað, lønar- og arbeiðsviðurskifti, skattir og avgjøld hjá lág- og miðalløntu, møguleikar at arbeiða fulla tíð, møguleikar at nema sær útbúgving og mangt, mangt annað.
So vælsignað, latið okkum nú loysa hetta ítøkiliga málið nú.
Høgni Hoydal


text:
Útgivið tann: 25.01.2014
Tilhangari (Marius Staksberg)
Skrivað hevur: Jógvan Andersen
Í morgun fari eg, eftir áheitan frá einum lurtara, at nevna eitt útlendskt orð, sum vit hoyra javnan, við hvørt eisini í fjølmiðlunum, men har vit hava eitt gott, og eisini vanligt, føroyskt orð at seta ístaðin. Talan er um orðið tilhangari, sum sjálvandi er danska orðið tilhænger eitt sindur tillagað. Orðið verður tíðum brúkt í sambandi við ítrótt, og tá er fyrsta føroyska orðið, vit koma í hug, viðhaldsfólk - ella eisini viðhaldsmaður ella viðhaldskvinna. So heldur enn at siga eitt nú: "Hann er KÍ-tilhangari," kunnu vit siga: "Hann er KÍ-viðhaldsmaður." Tað ber sjálvsagt eisini til at siga: "Hann er KÍ-ari," ella: "Hann heldur við KÍ," og tað man vera tað vanliga. Eisini í politikki eru fólk tilhangarar av bæði einum og øðrum, men tá man orðið viðhaldsfólk ikki hóska so væl. So heldur enn at siga: "Hon er tilhangari av fullveldi" ella "…ríkisfelagsskapinum," kann verða sagt eitt nú: "Hon tekur undir við fullveldi," ella: "Hon tekur undir við ríkisfelagsskapinum."


text:
Ingi Samuelsen
29.07.2017 - 13:54
Tíðindi > Uttanlands > Politikkur
Tað eru einans gingnir seks mánaðir síðan Barack Obama flutti út úr Hvítu Húsunum í Washington, og Donald Trump flutti inn.
Núsitandi forsetin skal ikki stríðast um sessin aftur fyrr enn í 2020. Men longu nú hevur fyrsta mótvalevni komið á breddan.
Talan er um demokratin John Delaney, sum í gjárkvøldið boðaði frá, at hann fór at royna at gerast valevni vegna flokk sín.
- Amerikanska fólkið er nógv betri, enn tað, ið okkara flokkar eru samanlagt, skrivaði hann í gjár í eini viðmerking í blaðnum The The Washington Post.
Delaney er limur í umboðsmannatinginum og annars millum ríkastu limirnar í kongressini. Hann hevur sitið í tinginum síðan 2012 umboðandi Maryland. Undan tí arbeiddi 54 ára gamli demokraturin í banka.
Tað er tó enn yvir 1100 dagar til forsetaval verður aftur í USA. Vanligt er annars ikki, at valevni boða frá at tey stilla upp, fyrr enn miðskeiðisvalini hava verið hildin.


text:
29. desember 2017Nr. 175
Kunngerð um broyting í politiviðtøkuni fyri landkommunurnar í Føroyum
(Longri upplatingartíð fyri vistastøð)
§ 1
Løgmálaráðið hevur tann 13. desember 2017 í samráð við Føroya landsstýri og Føroya Kommunufelag góðkent soljóðandi broyting í politiviðtøkuni frá 3. juli 1931 fyri landkommunurnar í Føroyum, sum broytt við løgtingslóg nr. 82 frá 19. juni 1990:
§ 29 verður orðað soleiðis:
“§ 29. Vistastøð skulu vera afturlatin frá kl. 24 til kl. 5. Politiið kann við undirtøku frá viðkomandi býráði ella bygdaráði loyva longri upplatingartíð.”
§ 2
Henda kunngerð kemur í gildi dagin eftir, at hon er kunngjørd.
Løgmansskrivstovan, 29. desember 2017
Aksel V. Johannesen (sign.)
løgmaður
/ Rúni Rasmussen (sign.)


text:
Amerikonsk søga
Í fyrstuni høvdu Sameindu Statirnir 13 lond, hvørt við sínari søgu og sínum siðum. Í 1787 gekk herovastin og politikarin George Washington á odda at smíða eina grundlóg, sum gav samveldisstjórnini í District of Columbia nógv vald. Grundlógin, sum kom í gildi í 1789, tryggjaði fólkinum og statunum stórt frælsi. Nú er USA ríkasta og sterkasta land í heiminum. Soleiðis hevur ikki altíð verið. Fyri bara 200 árum síðan var USA veikt og ungt. Tá var USA ein smøl ál fram við Atlantshavi, og har búðu bara 4 mió. fólk. Vestan fyri var ómetaliga vítt og púra fremmant land. Upp ígjøgnum 19. øld otaðu niðursetufólkini seg alsamt longri vestureftir. Tað elvdi til mangan harðan bardaga við upprunafólkið, indianar, og teir vórðu at kalla týndir. Alla tíðina tustu tilflytarar úr Europa á land á eysturstrond USA. Í 1900 fingu amerikanarar meira burtur úr jørðini og ídnaðinum enn nakað annað framkomið land. Hetta ríkidømið og valdið, sum stóðst av tí, eggjaði USA at leggja seg meiri og meiri út í altjóða viðurskiftini, og USA var við í m.a. bæði Fyrra- og Seinna heimsbardaga.
Innihaldsyvirlit
Indianarnir[rætta | rætta wikitekst]
Høvuðsgrein: Upprunaamerikanarar
Hildið verður, at einar 15-20 milliónir indiánar vóru í øllum Amerika, tá ið Christopher Columbus kom hagar í 1492. Av teimum vóru bara 2 milliónir í USA. Í USA vóru einir 300 ættarbólkar, og teir talaðu 200 ymisk mál. Hildið verður, at Beringssundið var ikki til fyri 20.000-30.000 árum síðani. Tað var landfast ímillum Asia og Norðuramerika. Veiðimenn og savnarar komu úr Asia henda vegin. Hetta fólkaslagið fór um alt Amerika og var eyðkent. Slætt, svart hár og reyðbrúnan húðarlit. Tey vórðu kallað indianar, tí Christopher Columbus helt, at hann var komin til India. Skógarindianar í t.d. Ohio lótu seg í skinnklæði at verja fyri kulda. Indianarnir á útnyrðingsstrondini vóru fiskimenn og bygdu sær stór hús. Teir prýddu hús og bátar við litaðum træskurðum. Indianarnir, ið búðu á háslættunum, dugdu væl at flætta kurvar. Puebloindianar í m.a. Colorado bygdu sær hús av tigulsteini. Húsini vóru stór, og fleiri húski búðu undir somu lon. Eisini vevaðu teir litføgur klæði. Tá ið tosað verður um grasfløtuindianar í m.a. Dakota, eru siouxindianar teir gitnastu. Húðina av bisonanum nýttu teir til tjøld. Indianarnir landsynningsmegin dyrkaðu bønir, tubbak og mais. Húsini, ið teir bygdu sær, vóru ferhyrnt og høvdu hálmtak. Á mangan hátt vóru teir hvítu úr Europa betur fyri, men indianarnir stóðu ikki aftari. Ikki dugdu teir at gera jarn, men mentanarliga vóru teir ikki aftari. Teir yrktu, málaðu, høvdu sína egnu trúgv og mál, og felagsskapurin var góður.
Niðursetufólkið[rætta | rætta wikitekst]
Amerikanska Kollveltingin [rætta | rætta wikitekst]
Høvuðsgrein: Amerikanska Kollveltingin
Amerikanska Borgarakríggið[rætta | rætta wikitekst]
Høvuðsgrein: Amerikanska Borgarakríggið
Ídnaðarsamfelagið [rætta | rætta wikitekst]
Henry Ford setur heimin á hjól [rætta | rætta wikitekst]
Heimskreppan[rætta | rætta wikitekst]
Høvuðsgrein: Heimskreppan 1929
Seinni heimsbardagi[rætta | rætta wikitekst]
Høvuðsgrein: Seinni heimsbardagi
Kalda kríggið[rætta | rætta wikitekst]
Høvuðsgrein: Kalda kríggið
Rúmdarmenn á mánanum [rætta | rætta wikitekst]
Yvirgangsálopið 9/11 [rætta | rætta wikitekst]
Høvuðsgrein: Yvirgangsálopið 9/11


text:
Heimlánstrygging
Tað hendir sjálvandi ikki fyri okkum, men so hendir tað kortini. Makin fellur brádliga frá, og støðan gerst bæði torfør og syrgilig. Sum steinur oman á byrðu, mugu húsini seljast ella…
Í slíkari støðu kann Heimlánstryggingin gera, at tú kanst varðveita húsini.
Um Heimlánstrygging
Við eini Heimlánstrygging kanst tú tryggja tey avvarðandi soleiðis, at skuldin ella partur av henni verður útgoldin, um tú doyrt. Hjúnafelagin kann eisini tekna eina tílíka trygging.
Hvør kann tekna Heimlánstrygging?
Um tú skalt tekna Heimlánstrygging, skalt tú ikki hava fylt 50 ár. Tú kanst vera í Heimlánstryggingini, til tú hevur fylt 67 ár.
Tryggingarupphædd
Tryggjast kunnu upp til kr. 1.000.000. Gjørligt er eisini at tekna Heimlánstrygging fyri ein part av samlaðu restskuldini.
Soleiðis teknar tú Heimlánstrygging
Vilt tú tekna Heimlánstrygging, skalt tú fylla út tekningarblaðið og heilsuváttanina niðanfyri. Tú kanst fylla út skjølini á heimasíðuni, prenta tey út at skriva undir og síðani senda okkum tey. Tekningarblaðið skal sendast til Norðoya Sparikassa til ingun@ns.fo og heilsuváttanin til Betri Pensjón pensjon@betri.fo. Heimlánstryggingin er í samstarvi við Betri Pensjón og tekur við, tá ið tú hevur latið Norðoya Sparikassa hesi skjøl aftur. Hetta er treytað av, at Betri Pensjón góðtekur heilsuváttanina.
Tryggingarútgjald
Um tryggingartakarin doyr, verður tryggingarupphæddin goldin inn á lánið/lánini.
Er samlaða restskuldin í Norðoya Sparikassa lægri enn tryggingarupphæddin, verður munurin útgoldin sum ein kundatrygging.
Upphæddin verður ikki skattað.
Gjald
Árliga tryggingargjaldið er 0,30 % av tryggingarupphæddini. Tryggingargjaldið verður goldið mánaðarliga.
Tryggingarupphædd
Talvan niðanfyri vísir nøkur dømi um ymiskar tryggingarupphæddir. Um tryggingarupphæddin verður lækkað, minkar gjaldið samsvarandi. Samlaða tryggingarupphæddin fyri Heimlánstrygging og Kundatrygging ongantíð vera hægri enn kr. 1.500.000.
Upphædd Gjald um mánaðin
kr. 100.000 kr. 25
kr. 200.000 kr. 50
kr. 400.000 kr. 100
kr. 600.000 kr. 150
kr. 800.000 kr. 200
kr. 1.000.000 kr. 250
Uppsøgn
Vilt tú strika tryggingina, kann hon sigast upp til fyrst í einum mánaði.
Heilsuváttan Heimláns- Kunda- og Bráðsjúkutrygging2.pdf
Broyting av verandi tryggingum.pdf


text:
Fyrst hoyra vit Mariu á Lakjuni Simonsen tosa um Zarepta, um leguskránna 2018, liðleiðaraskeiðir o.a. Meira kunning um tekning til legurnar v.m. sæst á: zarepta.fo ella spurningar á tlf. 284040. Nýggir Zarepta sangir síggjast á Youtube sangheftið.
Síðani hoyra vit Kristian Hansen tosa út frá Opinbering Jóhannesar kapitlar 4 og 5.
Vertur: Maria Mørkøre og Kristian á Lakjuni. Teknikari: Albin Johannesen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
POSTHANDAN:
Posthandan er tænasta, har ANSNI heintar postin fyri teg, úr post-smoguni. Tá tú møtir til arbeiðis um morgunin, hevur ANSNI lagt postin inn á skrivstovuna, so tú kanst nýta tína dýrabaru tíð á annan hátt.
FLAGGING:
Ynskir tú at útveita uppgávuna at halda skil á flagg-døgum, og at flagga fyri títt virki ella stovn, so er hetta uppgáva, ið ANSNI frammanundan røkir fyri fleiri virki og stovnar. Okkara kundar siga, at hetta er sera ómakaleyst, og átaka vit okkum fegin hesa uppgávu fyri tykkum eisini.
Verið vælkomin at ringja til okkara á telefon +298 606060 og fá meira at vita um tænasturnar POSTHANDAN og FLAGGING.
Ella, send okkum ein teldupost á ansni@ansni.fo


text:
Verri lánimøguleikar hjá borgarum á smáplássum og á útoyggj
Fyrispurningur eftir Tingskipanini Óluva § 52a
Fyrispurningur um ringu lánmøguleikarnar hjá fólki á smáplássum og á útoyggj, settur Kristinu Háfoss, landsstýrismanni í fíggjarmálum (at svara skrivliga eftir TS § 52a)
Hvørjir lánmøguleikar eru hjá fólki, ið seta búgv á útoyggj ella á smáplássum kring landið?
Hvørjir møguleikar eru til at fáa betri og javnari viðurskifti hjá fólki kring landið at fáa lán?
Hvat fer landsstýriskvinnan at gera fyri at loysa ójøvnu fíggingarviðurskiftini hjá fólki í ymsum pørtum av landinum? Klettskarð løgtingskvinna
Viðmerkingar:
Fólk á útoyggj og á smáplássum hava ikki javnbjóðis møguleikar at liva ella at seta búgv, samanborið við meginøkini í landinum. Bankar og fíggingarstovnar lána treyðugt út til fólk, ið ynskja at seta búgv á smáplássum og á útoyggj. Og onkur sigur bart út nei at fíggja, og hetta hóast fólk hava inntøkur, ið áttu at rokkið til slíkt húsalán.
Somuleiðis er við vinnuligum virksemi. Fólk fáa ikki fígging til egið virksemi. Hetta er eisini hóast allar útrokningar prógva skilagott og burðardygt virksemi. Herfyri frættist um eitt slíkt dømi úr Mykinesi. Hvørki bankar ella fíggingarstovnar vildu fíggja ferðavinnuendamál, hóast eini 17.000 vitjandi verða tald at koma út í oynna um árið.
Tað almenna hevur ymsar fyriskipanir, t.d. útjavningarstuðul og flutningsskylda til útjaðaraøkini. Spurningurin er, um landsins myndugleikar skulu ella kunnu áleggja partvís almenna fíggjarstovni okkara ella øllum fíggjarstovnum skyldu at veita fígging kring alt landið.
Útoyggjafelagið hevur mangan víst á trupulleikan, og útoyggjaálitið nevnir møguleikan við einum fíggingargrunni at stuðla undir, at vinnuligt virksemi verður sett á stovn á smáu oyggjunum, og annars at stuðla nýskapandi og kreativum vinnum í útjaðaranum.
Tey samfelagsvirði og teir fyrimunir, ið natúrliga eru í einum oyggjasamfelag, skulu føroyingar fjálga um. Vit mugu skipa soleiðis fyri, at fólk, ið veruliga ynskja at seta búgv uttan fyri høvuðsstaðarøkini, eisini skulu kunna rokna við eini tænastu, sum fyri okkum í meginøkjum er púra nátúrlig.
Hetta, at fólk á bygd fáa møguleikar at menna virksemi, tað hevur sera stóran týdning. Tað eru nógvir ótroyttir møguleikar á útoyggj og í útjaðaranum annars, ið kunnu skapa grundarlag fyri størri og breiðari búseting í framtíðini. Kanska serliga viðkomandi er hetta í hesum døgum, nú vit við ferðavinnuni royna at skapa nýggjar vinnur og trivnað kring landið alt.
Livigrundarlagið er dýrkað nógv í høvuðsstaðnum seinastu árini. Munurin í millum størri økini og útjaðaran hevur verið vaksandi, og er tað nú komið á eitt støði, har fólk í ávísum økjum í landinum ikki hava ráð at búleikast, samstundis sum onnur ikki fáa sett búgv, tí ongin fígging fæst.
Ikki er óvanligt at hoyra, at fólk ikki tíma at flyta heim, tí tað antin er ov dýrt, ella tí fígging til bústað ikki fæst.
Støðan á bústaðarøkinum er vorðin sera álvarsom. Allar góðar kreftir eiga at virka við til tess at loysa hetta álvarsmál við virðing fyri øllum pørtum av landinum.
Á Løgtingi, 7. september 2017


text:
Hending við Thor 12.juni 1941.
Sluppin Thor var á veg heim úr Aberdeen
í Skotlandi, tá teir vóru komnir 15 fjórðingar norður frá Rattray Head, bleiv Thor álopin av einum týskum Heinkel III flogfarið, ið skeyt við maskinbyrsum, hetta var umleið klokkan 11
um kvøldið.
Næstu fer týska Heinkel-flogfarið leyp á, byrjaði skiparin á Thor at skjóta eftir flogfarinum, tað
var tá áleið í 15 metra hædd uppi yvir sluppini. Skiparin lat 22 skot av við maskinbyrsu, ið teir høvdu umborð at verja seg við, flogfarið fór eftir gronini í havi og sakk beinavegin.
Seinni er komi fram úr týskum skjølum, at hetta var eitt Heinkel III H5 flogfar við fastari støð í Noreg. Manningin á flogfarinum
taldi 4 mans.
Sluppin var viðtikin eftir hendingina og skiparin hevði fingið skaða í aðra hondina og ein kúla sat í frakkaermuni,
á frakkanum hann var í, undir álopinum.
Við Thor hendan túrin vóru 7 mans.
Seinni bleiv skiparin Georg Joensen, heiraður av bretum sum ”Member of the British Empire” og fekk medalju í silvur handaða.


text:
Útgávan er ein listarlig myndabók, ið er ætlað børnum í ymsum aldri.
Hvør opna lýsir eitt evni úr Bíbliuni við eini stórari mynd, ið er samansett av fleiri myndum. Her kunna foreldur og børn saman leita eftir brotmyndum í myndameldrinum
– tí nevna vit bókina Meldurbíblian, sigur Føroyska Bíbliufelagið.
Forlagið “Bókin” hjá Føroyska Bíbliufelagnum gevur Meldurbíbliuna út í samstarvi við Danska Bíbliufelagið, sum hevur prentað bókina á grønlendskum og donskum.
Um tú veitst okkurt, sum VP ikki veit - skriva so til vp@vp.fo


text:
Kravda PAS-ráðgevingin hevur til endamáls at stuðla tí góðu ættleiðingartilgongdini við atliti at tí, ið er best fyri barnið.
Kravda ráðgevingin er ókeypis, og eru tit par, sum ættleiða, skulu bæði foreldur vera til ráðgevingartímarnar.
Áðrenn heimtøkuna
Tá tú hevur fingið barn í uppskot, og tú hevur játtað at taka ímóti barninum, fært tú kravda ráðgeving í 3 tímar fyri heimtøkuna. Tú setir teg sjálvur í samband við Gigni tlf. 562300 og avtalar tíð til ráðgevingina. Tú finnur saman við ráðgevanum fram til, um ráðgevingin skal vera ein, tveir ella tríggjar tímar í senn. Ráðgevingin er í hølum ráðgevans.
Ráðgevingin skal, um til ber, vera seinastu tríggjar mánaðirnar undan heimkomuni.
Ikki ber til at flyta óbrúktar ráðgevingartímar undan heimtøkuni til eftir heimtøkuna.
Tørvar tær hjálp til at fáa greiði á, um tú skalt játta ella nokta, tá ið tú hevur fingið uppskot um eitt ávíst barn, vísa vit til barnalæknarnar hjá ættleiðingarnevndini /Adoptionsnævnet.
Les meir um samband við barnalæknarnar hjá Adoptionsnævnet:
https://ast.dk/naevn/adoptionsnaevnet/radgivning-om-adoption-via-radgivende-bornelaeger/adoptionsnaevnets-radgivende-bornelaeger
Eftir heimtøkuna
Teir tríggjar fyrstu mánaðirnar eftir, at barnið er komið til Føroyar, fært tú 3 tímar aftrat í kravdari ráðgeving. Tú setir teg sjálvur í samband við Gigni og avtalar tíð. Tú finnur saman við ráðgevanum fram til, um ráðgevingin skal vera við einum, tveimum ella trimum tímum í senn.
Ráðgevingin kann vera heima hjá tykkum við fyriliti fyri barnið. Kortini ber eisini til at avtala, at ráðgevingin fer fram í hølum ráðgevans.
Ráðgevingin skal vera liðug innan fyri tríggjar mánaðir eftir heimtøkudagin. Óbrúktir tímar kunnu ikki brúkast eftir teir tríggjar mánaðirnar.
Tað ber ikki til at flyta óbrúktar ráðgevingartímar fyri heimtøkuna til eftir heimtøkuna.
Hvat er ráðgevingin um?
Ráðgevingin bæði undan og eftir heimkomuna hevur støði í tonkum og kenslum hjá ættleiðingarforeldrunum um ættleiðingina og tað nýggja lívið sum ættleiðingarfamilja. Tað snýr seg um at geva barninum góðar og tryggar karmar longu frá fyrstu løtu, tit hittast. Tað er tí ikki treytað av, at trupulleikar hava stungið seg upp ella annað, sum hevur givið foreldrunum orsøk til at leita sær stuðul.


text:
Orð og lag: Aage Samuelsen
Týtt: Kajfinn Hammer
Upprunaheiti: Her på jorden er livet så kort
1. Her á foldum so stutt lívið er;
sum ein blóma, sum sprettur og fer,
gleðin følnar so mangan av sorgum og sút,
mong ein framtíðarvón kólnar út.
2. Mitt í gleðini særandi orð
kunnu leggja títt lívsverk í sor;
ja, sjálvt vónríkar sjónir tær tóku tín frið,
sum ein hvørvisjón hvurvu tær við.
3. Tínir vinir, sum fylgdu tær her,
hvør og ein jú so trúleysur er;
tá í roynslunnarstund særda hjarta títt slær,
háð og svik tað er alt, ið tú fær’.
4. Tó í vónloysi sál tín er stødd,
til tín talar ein lívgandi rødd,
tað er Jesus, Guðs einborni Sonur, sum kann
stríð og myrkur til ljós broyta man.
5. Hann vil taka teg eymt at sær inn,
turka tár sum tær renna á kinn;
gríp ta sármerktu hond, hon skal leiða teg heim,
heim til Himmalsins gleði og gleim.


text:
Í Brunsj í dag ummældi eg danska tungmálmsbólkin Fate, við føroyska Dagfinn Joensen á odda. Hetta er hard/rokk, tungmálmur, men eg haldi eisini, at tað til tíðir lenar seg móti progressivum tungmálmi. Men tað er nokk ikki so undarligt, tí progressivur tungmálmur er ein genra, ið um nøkur hevur klárur referensur aftur til 1980’ini.
Fate var stovnaður í 1984. Fate er upprunaliga sprottin úr danska bólkinum Mercyful Fate. Teir spældu fram til teir góvust í 1993. Endurstovnaðir í 2004 byrjaði ein útskifting í limunum og fram til verandi manning fann saman í árunum 2011.
Síðan tá eru tvær útgávur komnar “Ghost From The Past” í 2011 og “If Not For The Devil” í 2013.
Eitt sindur áhugavert, at einasti upprunalimurin, ið er eftir í Fate er bassleikarin, hinir eru allir komnir við síðan 2008. Annars hava nógvar útskiftingar verið í bólkinum øll árini, so tað er kanska ringt at meta um hetta sum ein gamlan bólk.
Dagfinn kom við í 2009, og eg sá teir á SF í 2012, og tað var ein fín konsert, eg var yvirraskaður yvir, hvussu nógv Dagfinn var farin fram sum sangari. Hann hevur arbeitt miðvíst við sangi seinastu árini, og tað hoyrist aftur, røddin er fyldigari, kraftigari enn hon var áður og sjálvt á høgu tónunum sang hann púra reint.
Tað var ein frægd at hoyra ein so góðan sangara, tí tónleikurin hjá Fate krevur nógv av sangaranum.
Røddin hjá Dagfinn er ein sera stórur partur av, at hendan útgávan er so væleydna, tí hann syngur pissivæl.
Bassleikarin Peter Steincke er einasti uppruna limurin, ið er eftir í Fate. Tær nýtist ikki at hyggja leingið at honum, fyri at skilja hví hann er hildin fram við bólkinum, hóast nógvar broytingar hava verið yvir árini. Maðurin osar av spæligleði, meðan hann hálvrennur kring pallin við sínum bassi og langa ívna gráa hári. Dagfinn greiddi okkum frá, at sviar rópa Steincke fyri Original gubben.
Tað tykist, sum Fate hava livað í einum tíðarlumma seinastu 25 árini, so er hetta ein gjøgnumførdur tíðarlummi.
Men mest er hetta ein hart rokkandi bólkur, við dugnaligum tónleikarum, stórari spæligleði og einum knasandi góðum sangara, og einum gittarleikara, ið tykist at elska sín leiklut sum gittarfresari.
Hoyr alt ummælið her


text:
Søkt verður eftir dagrøktara til Porkeris Kommunu.
Talan er um tíðaravmarkað starv fram til 1. juli 2019.
Starvið verður sett frá 13..august 2018.
Tann íð settur verður má :
Hava góðar umstøður at hava børn, bæði inni og úti
Kunna arbeiða sjálvstøðugt og taka ábyrgd
Verða við til at geva børnum ein mennandi og tryggan gerandisdag
Hava virðing og umsorgan fyri børnum, foreldrum og starvsfeløgum
Verða fyrikomandi og tolin
Verða álítandi og hava góð samstarvsevnir
Arbeiðistíðin er millum kl 7.30 – 17.15
Setanarøkið er Porkeris Kommuna.
Starvið er lønt sambart sáttmála millum Føroya Arbeiðarafelag og Kommunala arbeiðsgevarafelag Føroya.
Umsókn, cv og møgulig viðmæli skulu verða okkum í hendi í seinasta lagi 3. august 2018 kl 12.00.
Nærri fæst at vita um starvið við at venda sær til leiðaran í dagrøktini Ásu Holm á tlf. 282577
Umsóknin skal sendast til:
Porkeris Kommunu
Dagrøktarskipanin
Við Á 8
950 Porkeri
Email: dagrokt@porkeri.fo
Frámerki dagrøktin, leys størv


text:
Ringhávur (reyðhávaættin), kjaftsvarti hávur
Galeus melastomus Rafinesque, 1810
Stødd: Kallfiskar verða upp í 60 cm og kvennfiskar upp í 90 cm langir.
Dýpi: Ringhávur er úr 50 m niður á 1200 m, vanligast á 200-500 m.
Litur: Hann er reyð-brúnliga gráur við ringskapaðum mynstrum á bakinum og um síðurnar, ljósari undir búkinum. Kjaftholan er svørt.
Lýsing: Ringhávur er langur og smidligur fiskur, hægstur frammi um uggafjaðrarnar. Hann hevur langan og lágan stert og langa fjøður á undirstertinum. Ovari kantur á stertinum hevur tvey røð av smáum píkum. Ryggfjaðrarnar eru tvær, tann fremra umleið mitt á fiskinum, hin aftara aftur móti
klingruni. Gotfjøðurin er long, umleið 13 til 18% av heildarlongdini, og aftari endi hennara røkkur júst aftur um stertarótina.
Gronin er fløt, og sæð niður á hana, er hon rundað framman. Andahol aftan fyri eyguni.
Eyðkenni: Ringhávur hevur ringskapaðar blettir á baki og síðum. Hann er svartur inni í kjaftinum. Hann hevur lága gotfjøður,ið er heldur longri enn uggafjaðrarnar.
Týdningur: Hann hevur lítlan ella ongan fiskivinnuligan týdning.
da: Ringhaj, en: Blackmouth catshark, fr: Chien espagnol, ís: Hringaháfur, no: Ringhå - Hågjel, tý: Fleckhai
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Eygnalokshávar Carcharhiniformes
Hesin hópurin hevur 8 ættir við um 49 slektum og 224 sløgum.
Av teimum eru undir Føroyum 4 ættir, við 6 slektum og 7 sløgum:
Hesin er tann talríkasti av hávahópunum.
Eygnalokshávarnir hava fimm táknaop, har tey aftastu eru oman fyri uggafjaðrarnar.
Eina gotfjøður, tvær píkaleysar ryggfjaðrar. Teir hava eygnalok (blinkhinnu), summir bert lutvíst. Kjafturin røkkur aftur um eyguni. Nakrir hava andahol.
Teir liva bæði á djúpum vatni og á grunnum og eru bæði við botnin og uppi í sjónum.


text:
KT-fyritøkur eru allar grundaðar á væl útbúgvið fólk. Tí hevur tað fyri KT-felagið alstóran týdning at varpa ljós á KT-úbúgving. Í hesum sambandi skipaði KT-felagið fyri heimleiðistiltaki fyri limum sínum mikudagin í farnu viku. Á skránni vóru KT-útbúgving á Glasi og KT-verkfrøði útbúgvingin á Fróðskaparsetri Føroya.
Bogi Bech Jensen, stjóri á Glasi, legði fyri við at greiða frá um KT í miðnámsútbúgvingunum og um møguleikar fyri styttri KT útbúgvingum. Síðani greiddi Hannis Gislason, útbúgvingarleiðari fyri KT-útbúgvingunum á Fróðskaparsetri Føroya, frá um KT-verkfrøði útbúgvingina og um ætlanir teirra eisini at bjóða master í KT-verkfrøði.
Tiltakið var væl vitja og gott kjak stóðst burturúr. Føroyska KT-vinnan er longu væl fyri og stendur støðugt í menning, tó at tað er ein avbjóðing at seta fólk við. Men nógv spennandi tikist vera fyri framman á KT-útbúgvingarøkinum, sum gevur góðar vónir um, at fleiri fara at taka sær KT-útbúgving í nærmastu framtíð.